Jus buah RM1 sebungkus, laris dalam dua jam

GUA MUSANG, 12 April- Lebih 500 bungkus jus mangga dan tembikai berharga RM1 sebungkus laris terjual, hanya dalam masa dua jam.Jualan murah amal itu dilakukan pemuda, Ainon Mohamad Ikmal Abd Ghani, 23, dari Bandar Utama, di sini.Cetusan idea daripada kenalannya itu bertujuan berkongsi rezeki dengan penduduk sekitar.Selain menghargai pelanggan yang tidak jemu menyokong perniagaan air balang yang diusahakan sejak setahun lalu."Banyak kali juga dia (kawan) cadang, lepas itu dua tiga kali saya pun cuba buat. Alhamdulillah, insya-Allah kita akan buat lagi. "Saya jual bulan puasa tahun lepas...Alhamdulillah habis awal, air hari ini tiga kali kita tambah," katanya kepada RTM.

Berbanding hari biasa, air buah itu dijual antara RM3 hingga RM5.Menurut Ainon, beliau berhasrat menambah pelbagai menu termasuk nasi untuk dijual pada harga Rahmah.Ia bagi bersama membantu meringankan beban masyarakat sekitar, khusus di Gua Musang.


Bursa Malaysia akhiri sesi dagangan tengah hari rendah

KUALA LUMPUR, 12 April- Bursa Malaysia bergerak rendah pada sesi dagangan tengah hari berikutan tekanan jualan yang berterusan walaupun kebanyakan bursa serantau mempamerkan prestasi memberangsangkan.Pada 12.30 tengah hari, FTSE Bursa Malaysia KLCI (FBM KLCI) susut 2.67 mata kepada 1,433.22 daripada penutupan semalam pada 1,435.89.Bagaimanapun, indeks utama dibuka 1.13 mata lebih tinggi pada 1,437.02 pagi ini dan diniagakan antara 1,429.0 dan 1,437.08 semasa sesi dagangan berkenaan.Pergerakan harga di pasaran secara keseluruhan menyaksikan kaunter rugi mengatasi kaunter untung 428 berbalas 295 manakala 389 kaunter tidak berubah, 1,151 tidak diniagakan dan 23 yang lain digantung.Jumlah dagangan 1.63 bilion unit bernilai RM803.26 juta.Menurut Malacca Securities Sdn Bhd dalam nota penyelidikannya, prestasi menurun semalaman Nasdaq mungkin turut menjejaskan sektor teknologi tempatan."Pelabur dijangka mendapatkan sektor defensif seperti keperluan pengguna, utiliti dan telekomunikasi," katanya.Namun begitu, ia berkata momentum dagangan mungkin kekal kukuh dalam sektor tenaga, memandangkan harga minyak mentah yang berdaya tahan.Dalam kalangan saham wajaran tinggi, Maybank susut tiga sen kepada RM8.70, Tenaga Nasional turun lapan sen menjadi RM9.05 dan CIMB tidak berubah pada RM5.22 manakala Public Bank naik satu sen kepada RM4 dan Petronas Chemicals meningkat dua sen kepada RM7.40 .Bagi saham aktif, Tanco turun setengah sen menjadi 46.5 sen, Jade Marvel susut satu sen kepada 30 sen dan Careplus lemah dua sen untuk mencatatkan paras 33 sen, manakala Salutica menambah lima sen kepada 76.5 sen dan Bumi Armada meningkat dua sen kepada 70 sen.Di papan indeks, Indeks FBM Emas menguncup 15.57 mata kepada 10,539.22, Indeks FBMT 100 kerugian 15.68 mata menjadi 10,219.80 dan Indeks FBM Emas Syariah turun 25.87 mata kepada 10,886.06.Sementara itu, Indeks FBM ACE lemah 9.09 mata kepada 5,337.24 dan indeks FBM 70 berkurangan 7.22 mata kepada 13,778.54.Mengikut sektor, Indeks Perkhidmatan Kewangan turun 2.32 mata kepada 15,781.35, Indeks Produk dan Perkhidmatan Perindustrian menyusut 0.16 mata kepada 175.12 dan Indeks Perladangan lemah 8.48 mata kepada 6,832.05 manakala Indeks Tenaga meningkat 4.76 mata kepada 877.58.- BERNAMA


Kerajaan Selangor nafi tanah rizab Melayu turun mendadak

SHAH ALAM, 12 April- Kerajaan Selangor sentiasa berusaha secara berterusan untuk mengekalkan dan mengawal keluasan tanah rizab Melayu sedia ada termasuk melakukan pemantauan secara rapi dengan setiap pembatalan tanah berkenaan perlu digantikan, kata Setiausaha Kerajaan negeri Datuk Haris Kasim.Dalam kenyataan hari ini, beliau berkata kerajaan negeri menafikan dakwaan tanah rizab Melayu di Selangor turun mendadak sebaliknya menunjukkan peningkatan berbanding sebelum negara mencapai kemerdekaan. “Berdasarkan data yang direkodkan keluasan tanah rizab Melayu di Selangor menunjukkan peningkatan berbanding sebelum Hari Merdeka. Sehingga Februari 2023 tanah rizab Melayu di Selangor adalah seluas 162,508.97 hektar, meningkat sebanyak 29.1 peratus berbanding pada 1948 seluas 125,845.00 hektar.“Sehingga kini, terdapat peningkatan dan penurunan data keluasan tanah rizab Melayu di Selangor dalam tempoh tersebut akibat daripada kesan pembatalan serta penggantian tanah rizab Melayu. Ia bertujuan untuk pembangunan infrastruktur awam dan pengambilan balik tanah untuk kemudahan awam seperti pembinaan lebuh raya, lapangan terbang, loji rawatan air dan sebagainya,” katanya.Beliau berkata sedemikian bagi menjawab dakwaan Ketua Pesuruhjaya Pas Selangor Datuk Dr Ahmad Yunus Hairi yang dilaporkan sebuah portal media pada 10 April lepas.Menurutnya pemantauan dibuat melalui pemakaian Pekeliling Pengarah Tanah dan Galian Selangor (PTGS) Bil. 7/2001 mengenai Dasar dan Garis Panduan Pembatalan dan Penggantian Tanah Rizab Melayu serta Pekeliling PTGS Bil. 3/2015 mengenai Garis Panduan Urusan Pembatalan dan Penggantian Tanah Rizab Melayu (TRM) Semasa Pengambilan Tanah Bagi Tujuan Awam Atau Kemudahan Awam Bagi Kegunaan Kerajaan Negeri Dan Kerajaan Persekutuan Di Negeri Selangor Darul Ehsan.Beliau berkata usaha tersebut turut mendapat pengiktirafan daripada Kerajaan Malaysia melalui penerimaan Sijil Penghargaan Amalan Terbaik Pengumpulan Data Tanah Rizab Melayu yang telah disampaikan oleh bekas Timbalan Perdana Menteri Datuk Seri Dr Wan Azizah Wan Ismail semasa Mesyuarat Majlis Tanah Negara yang diadakan pada 3 Dis 2018.- BERNAMA

(Setiausaha Kerajaan Negeri Selangor, Datuk Haris Kasim)


Lebuhraya Duke bakal laksana sistem pembayaran tol terbuka

KUALA LUMPUR, 12 April- Lebuhraya Duta-Ulu Kelang Expressway (DUKE) menjadi syarikat konsesi lebuh raya terkini yang bakal melaksanakan sistem pembayaran terbuka di plaza tol lebuh raya kendaliannya.Menteri Kerja Raya Datuk Seri Alexander Nanta Linggi menerusi satu kenyataan memaklumkan persetujuan yang dicapai hasil perbincangan di antara Kementerian Kerja Raya dan DUKE menjadikan keseluruhan jumlah lebuh raya yang bakal terlibat dalam pelaksanaan sistem pembayaran terbuka kepada 12 lebuh raya yang dijangka bermula pada September 2023.Lebuh raya terlibat termasuk Lebuhraya Sungai Besi, Lebuhraya Baru Pantai, Lebuhraya Bertingkat Ampang–Kuala Lumpur, Lebuhraya Koridor Guthrie, Jambatan Pulau Pinang, Lebuhraya Butterworth–Kulim, Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART serta Lebuhraya Kuala Lumpur-Putrajaya (MEX).Lebuhraya DUKE katanya juga telah dipilih sebagai lokasi kedua pelaksanaan Proof of Concept (POC) selepas Lebuhraya Sungai Besi bagi menilai sistem Multi Lane Fast Flow (MLFF) sebelum ia dilaksanakan di semua lebuhraya di dalam negara."Seperti yang diketahui umum, pelaksanaan sistem pembayaran tol terbuka ini merupakan persediaan awal peralihan ke arah MLFF sebelum dilaksanakan sepenuhnya secara berfasa selewat-lewatnya pada suku ketiga 2024."Usaha ini diharap dapat memberikan peluang kepada kerajaan, syarikat konsesi serta pihak terlibat untuk mengenal pasti dan menyelesaikan segala isu-isu yang dapat merencatkan kelancaran pelaksanaan MLFF ini kelak," katanya dalam kenyataan tersebut.Datuk Seri Alexander berkata pada ketika ini, pelaksanaan sistem pembayaran terbuka, POC dan MLFF masih mengikut jadual dan kementeriannya sedang giat berusaha memastikan kesemua perancangan dapat dijayakan dengan lancar."Saya memohon kerjasama semua pihak agar dapat bersabar dan memberikan sedikit masa kepada pasukan di kementerian ini yang komited dalam melaksanakan sistem pembayaran terbuka ini, sekali gus memastikan transisi MLFF ini dapat dilaksanakan," katanya.


Pembukaan jambatan Bagan Datuk-Kampung Sejagop ditunda Mei depan

BAGAN DATUK, 12 April- Pembinaan jalan dan jambatan yang menghubungkan Bagan Datuk ke Kampung Sejagop dijangka siap sepenuhnya, 31 Mei ini.Jabatan Kerja Raya dalam satu kenyataan memaklumkan ketika ini pelaksanaan projek masih mempunyai baki yang belum siap terutama melibatkan aspek keselamatan.Keputusan ini dibuat selepas melihat kerja-kerja akhir oleh kontraktor utama dan pihak jabatan ingin memastikan semua kerja pembinaan dapat diuji secara komprehensif dan melalui proses pewartaan sebelum dibuka kepada umum.Projek dibiayai oleh kerajaan persekutuan dan dilaksanakan oleh Kementerian Kerja Raya (KKR) melalui JKR.Pada 23 Januari lalu, semasa lawatan Ahli Parlimen Bagan Datuk Datuk Seri Ahmad Zahid Jamidi bagi melihat status semasa projek ini, beliau telah mengumumkan tarikh bermulanya operasi Jambatan Bagan Datuk sebelum sambutan Hari Raya Aidilfitri 2023.Kenyataan itu dibuat hasil perancangan serta unjuran oleh kontraktor utama dan penilaian semasa oleh jabatan yang optimis untuk jambatan dibuka kepada orang awam.Projek ini akan menjadi pemangkin kepada pembangunan Bagan Datuk dan menjadi akses pengangkutan utama pengguna dengan masa perjalanan yang lebih singkat.Ia akan menghubungkan daerah Bagan Datuk dengan bandar-bandar utama seperti Lumut, Manjung, Perak Tengah dan Hilir Perak.


Azlan Man mengaku tidak salah terima wang haram RM1.06 juta

KUALA LUMPUR, 12 April- Bekas Menteri Besar Perlis, Datuk Seri Azlan Man mengaku tidak bersalah atas lima pertuduhan menerima wang hasil daripada aktiviti haram berjumlah RM1.06 juta.Tertuduh memohon dibicarakan terhadap kelima pertuduhan tersebut yang didakwa dilakukan antara tahun 2014 sehingga 2017.Mengikut kelima-lima pertuduhan, Datuk Seri Azlan didakwa menerima wang hasil daripada aktiviti haram daripada Sri Kedawang Travel and Tours (W) Sdn Bhd, Aidil Travel and Tours Sdn Bhd dan Abdul Rahim Halim yang mewakili syarikat Aidil Travel.Pertuduhan pertama, tertuduh didakwa menerima wang RM208,339.90 daripada Sri Kedawang Travel & Tours (W) Sdn. Bhd. melalui cek Maybank yang dibayar ke dalam akaunnya.Tertuduh didakwa melakukan perbuatan itu di Maybank Cawangan Jalan Tuanku Abdul Rahman pada 19 Februari 2014.Pertuduhan kedua, di lokasi sama pada 9 Februari 2015, tertuduh sekali lagi menerima hasil daripada aktiviti haram sejumlah RM196,651.00 daripada Sri Kedawang Travel & Tours melalui cek Maybank yang dibayar ke dalam akaunnya.Pada 2 Februari 2016, di CIMB Bank cawangan Putrajaya tertuduh telah menerima wang sejumlah RM224,404.40 daripada Sri Kedawang Travel & Tours (W) Sdn. Bhd. melalui sekeping cek Maybank dibayar ke dalam akaun CIMB miliknya.Pertuduhan keempat, di lokasi sama, pada 3 April 2017 tertuduh sekali lagi menerima wang sejumlah RM222,811.95 daripada Aidil Travel & Tours Sdn. Bhd. melalui sekeping cek CIMB Islamic Bank yang dibayar ke dalam akaun CIMB Bank milknya.Pertuduhan kelima, pada Disember 2017 di Hotel Sheraton Imperial Kuala Lumpur, tertuduh menerima hasil daripada aktiviti haram, wang tunai sejumlah RM207,468.00 daripada Abdul Rahim Bin Halim yang mewakili syarikat Aidil Travel & Tours Sdn. Bhd.Pertuduhan terhadapnya dibacakan di hadapan Hakim Azura Alwi.Kesemua pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.Hakim Azura Alwi membenarkan jaminan RM 50,000 dengan 9 Jun ditetapkan untuk sebutan semula kes.Seksyen itu memperuntukkan hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana yang lebih tinggi, jika sabit kesalahan.


OKT buka gari, lari masuk hutan ditangkap semula

(Dua OKT warga Indonesia yang melarikan diri berjaya ditahan semula)

KULAI, 12 April- Dua tahanan yang melarikan diri semalam berjaya ditangkap antara pukul 9.00 malam semalam dan 10.40 pagi tadi.Pengarah Maritim Johor, Laksamana Pertama Maritim, Nurul Hizam Zakaria berkata, Riki Rinaldi ditangkap pasukan polis, kira-kira 10 kilometer dari lokasi dia melarikan diri.Manakala Samirudin ditangkap pagi tadi tidak jauh dari lokasi dia melarikan diri.Riki ditemui dalam keadaan tidak bermaya berikutan kecederaan dialami ketika terjun daripada kenderaan.Semalam, kedua-dua tahanan melarikan diri ketika dalam perjalanan dari mahkamah Kota Tinggi ke Penjara Ledang.Mereka bertindak membuka gari dan meloloskan diri ke hutan berhampiran.Siasatan dalaman dijalankan Maritim bagi membolehkan tindakan diambil jika berlaku perlanggaran prosedur keselamatan membawa tahanan.

(Pengarah Maritim Johor, Laksamana Pertama Maritim, Nurul Hizam Zakaria / BERNAMA)


PRN: Rundingan kerusi PH, BN masih terbuka - Salahuddin

SEREMBAN, 12 April-Rundingan kerusi Dewan Undangan Negeri (DUN) di enam negeri yang bakal menghadapi Pilihan Raya Negeri (PRN) masih terbuka meskipun Pakatan Harapan (PH) dan Barisan Nasional (BN) bersetuju penyandang pada Pilihan Raya Umum ke-14 (PRU14) kekal bertanding di kerusi masing-masing.Timbalan Presiden Amanah, Datuk Seri Salahuddin Ayub berkata perkara seperti itu biasa berlaku dalam mana-mana proses pembahagian kerusi setiap kali menjelang pilihan raya."Secara umumnya kerusi kerusi yang telah dimenangi oleh parti-parti yang telah bertanding dalam PRU ke-15 itu biasanya tidak tersentuh. Namun ia terbuka kepada perbincangan. Mengenai pembahagian kerusi itu perkara biasa", ujarnya kepada pemberita selepas mengadakan tinjauan mesra dan melancarkan Bazar Ramadan Rahmah (BRR) dan Program Inisiatif Pendigitalan Sektor Peruncitan (REDI) Peringkat Negeri Sembilan di BRR Bandar Prima, Senawang pada Isnin.pada Pilihan Raya Umum ke-14 lalu, Pakatan Harapan (PH) berjaya mendapat 20 kerusi, manakala BN pula mendapat 16 kerusi.

(Timbalan Presiden Amanah, Datuk Seri Salahuddin Ayub)


KWSP nafi berdepan krisis tunai, ketidakcukupan wang

KUALA LUMPUR, 12 April- Kumpulan Wang Simpanan Pekerja (KWSP) menafikan spekulasi ia berdepan krisis tunai dan ketidakcukupan wang untuk membayar pengeluaran pra-persaraan.KWSP dalam kenyataan menegaskan, sentiasa mengekalkan kecairan yang mencukupi untuk memenuhi semua komitmennya. Segala aktiviti jual beli aset luar negara adalah sebahagian daripada operasi pelaburan KWSP mengikut alokasi aset strategiknya dan bukan untuk membayar pengeluaran pra-persaraan. Malah, terdapat peningkatan yang stabil dalam keseluruhan pelaburan asing KWSP sejak beberapa tahun lepas, walaupun semasa berlakunya krisis COVID-19. Pengurus dana persaraan itu turut menyangkal dakwaan bahawa Akta KWSP 1991 akan dipinda untuk menghalang pesara daripada mengeluarkan simpanan mereka.Ahli diingatkan agar hanya merujuk kepada berita sahih daripada sumber rasmi, dan bukannya spekulasi melalui media sosial.KWSP menjelaskan, keutamaannya adalah untuk membina semula simpanan persaraan dan memperluaskan perlindungan kepada mereka yang berada di luar skop semasa Akta KWSP 1991.KWSP juga sedang berbincang dengan Kerajaan mengenai pembaharuan yang berpotensi menangani isu ketidakcukupan simpanan persaraan yang semakin terjejas akibat pandemik.


MITI dijenama semula Kementerian Pelaburan, Perdagangan dan Industri

KUALA LUMPUR, 12 April- Kementerian Perdagangan Antarabangsa dan Industri dijenamakan semula kepada Kementerian Pelaburan, Perdagangan dan Industri namun mengekalkan akronim yang sama iaitu MITI.Penjenamaan itu seiring keputusan Perdana Menteri, Datuk Seri Anwar Ibrahim dalam Mesyuarat Kabinet 5 April lalu.Penjenamaan tesebut bertepatan dengan fungsi Kementerian yang menjadi peneraju dan bertanggungjawab menggalakkan kemasukan pelaburan asing.Selain memperkasakan pelaburan tempatan, memantapkan perdagangan antarabangsa dan memperkasa pembangunan industri yang lestari dan mampan.Keputusan ini juga selaras aspirasi Kerajaan untuk merancakkan aktiviti penggalakan pelaburan, seperti digariskan di bawah Aspirasi Pelaburan Nasional.Menerusi penjenamaan ini, MITI terus komited menarik pelaburan baharu yang berkualiti dan berimpak tinggi dan memperluaskan jaringan perdagangan antarabangsa.Pada masa sama memperkukuhkan sektor industri sedia ada sebagai penyumbang utama kepada pembangunan ekonomi negara bagi kesejahteraan rakyat dan sektor perniagaan.


Lapan kawasan di Marang bakal hadapi gangguan air pada Aidilfitri

KUALA TERENGGANU, 12 April- Sebanyak lapan lokasi di Marang, Terengganu dijangka mengalami masalah gangguan air berjadual pada musim perayaan Aidilfitri.Ketua Pegawai Eksekutif Syarikat Air Terengganu (SATU) Abdul Karim Endut berkata kawasan itu ialah Kampung Durian Kasim, Bukit Kecil, Durian Pahit, Gong Balai, Pasir Putih, Alor Ketitir, Tok Fakir dan Felda Rantau Abang l.Beliau berkata susulan itu pihaknya telah membuat perancangan awal dan akan menempatkan 34 tangki statik di kawasan terjejas bagi memastikan semua pengguna mendapat bekalan air yang mencukupi.“Tahun ini kita dah kenal pasti awal (kawasan terjejas). Ada sebahagian kecil kawasan di Marang memandangkan kerja-kerja pembinaan dan agihan air dari Loji Air Kepong ke tangki-tangki utama masih berjalan.“Tetapi peratusannya (kawasan terjejas) sangat kecil melibatkan lebih kurang 600 akaun,” katanya pada majlis berbuka puasa SATU X Media (Setulus Kasih Ramadan) di sini, malam tadi.Menurut Abdul Karim pihaknya juga menjangkakan peningkatan penggunaan air sebanyak 10 hingga ke 15 peratus pada musim perayaan tahun ini.Bagaimanapun beliau memberi jaminan tiada gangguan bekalan air di daerah-daerah lain selain sebahagian kecil kawasan di Marang.Katanya lagi, setiap hari SATU membekalkan kira-kira 750 juta liter (mld) air kepada pengguna di seluruh Terengganu.

(Ketua Pegawai Eksekutif Syarikat Air Terengganu (SATU) Abdul Karim Endut)


Melaka fokus kapal persiaran mewah tarik pelancong asing

KOTA LAKSAMANA, 12 April- Melaka dijangka menerima 50 kapal persiaran mewah yang dijangka singgah di negeri itu pada tahun hadapan sempena Tahun Melawat Melaka 2024.Exco Pelancongan , Warisan ,Seni Dan Budaya Melaka, Datuk Abdul Razak Abdul Rahman berkata, Kompleks Imigresen, Kastam, Kuarantin dan Keselamatan (ICQS) telah bersedia menerima ketibaan pelancong-pelancong berkenaan.Jelasnya lagi, pihaknya sedang berunding dengan pengusaha-pengusaha kapal persiaran mewah bagi tawaran pakej yang berpatutan untuk menarik lebih ramai pelancong ke Melaka." Kita mengharapkan supaya para pelancong kapal persiaran ini dapat bermalam di Melaka dan kita sedang berunding dengan pengusaha-pengusaha kapal persiaran bagi mendapat pakej istimewa buat pelancong sempena Tahun Melawat Melaka 2024 nanti", katanya kepada pemberita selepas menyambut 390 pelancong Kapal Persiaran Mewah Ms Amadea yang tiba di Kompleks Imigresen, Kastam, Kuarantin dan Keselamatan (ICQS) di sini.

(Exco Pelancongan , Warisan ,Seni Dan Budaya Melaka, Datuk Abdul Razak Abdul Rahman/FOTO RTM)


Nakawan Cycling Club kongsi rezeki bersama anak yatim

ARAU, 12 April- Seramai 35 anak yatim dari Pusat Jagaan Rumah Hembusan Kasih diraikan dalam Program Kongsi Rezeki sempena Ramadan kali ini.Anak-anak yatim tersebut merupakan golongan istimewa yang perlu disantuni bukan sahaja ketika Ramadan malahan setiap masa agar mereka tidak merasa terpinggir.Bagi Presiden Nakawan Cycling Club, Ismarizal Ismail, usaha bagi menyantuni anak-anak yatim ini disertai 20 ahli kelabnya sebagai tanggungjawab bagi yang berkemampuan untuk sama-sama berkongsi rezeki dengan insan yang memerlukan."Program ini juga peluang untuk muhasabah diri dan memberi penghargaan serta keceriaan kepada anak-anak yatim menyaksikan setiap anak yatim menerima pek makanan segera untuk berbuka puasa selain duit raya bagi membeli kelengkapan menyambut Aidilfitri tidak lama lagi,"kata Ismarizal.Program tanggungjawab sosial berkenaan dilaksanakan setiap kali Ramadan dan menjelang Syawal bagi terus membantu golongan yang kurang berkemampuan.


470 staf RISDA gred 16 ke bawah dapat bantuan Aidilfitri RM200

(Pengerusi RISDA, Datuk Seri Noraini Ahmad berucap pada Majlis Iftar Ramadan RISDA 2023)

KUALA LUMPUR, 12 April- Pihak Berkuasa Kemajuan Pekebun Kecil Perusahaan Getah (RISDA) menyediakan bantuan tunai sebanyak RM200 sempena Hari Raya Aidilfitri. Ia membabitkan kumpulan pekerja sokongan gred 16 ke bawah di seluruh negara, kata Pengerusi RISDA, Datuk Seri Noraini Ahmad."Seramai 470 orang kakitangan RISDA gred 16 ke bawah seluruh negara akan menerima sumbangan tunai bernilai RM200 setiap seorang. Semoga sumbangan yang akan disampaikan sedikit sebanyak dapat membantu semua dalam menyambut bulan syawal yang bakal tiba,"kata Datuk Seri Noraini.Beliau berkata demikian ketika berucap pada Majlis Iftar Ramadan RISDA 2023 di Auditorium Sultan Ahmad Shah, Kuala Lumpur semalam.Majlis turut menyaksikan penyampaian sumbangan tunai sebanyak RM3,000 kepada Pertubuhan Kebajikan Anak-anak Yatim dan Asnaf Kasih Ibu, Rumah Kebajikan Baitul Ehsan, Madrasah Tahfiz Al-Quran Zawiyah Darul Madad serta Surau Al mukmin Desa Pasifik di bawah program Tanggungjawab Sosial Korporat (CSR) RISDA.

(Sekitar  Majlis Iftar Ramadan RISDA 2023 di Auditorium Sultan Ahmad Shah, Kuala Lumpur)


SWCorp anjur kempen elak pembaziran lebihan makanan bazar Ramadan

ARAU, 12 April-Sebanyak 175.259 kilogram makanan dan minuman berjaya diselamatkan daripada dibuang ke tapak pelupusan sisa pepejal bagi tempoh 10 hari bermula daripada 31 Mac hingga 10 April.Exco Perlis, Fakhrul Anwar Ismail berkata, berkata lebihan makanan dan minuman yang tidak terjual di bazar Ramadan itu dapat diedar kepada golongan memerlukan hasil kerjasama dengan Pertubuhan Pemuda Gema Perlis serta peniaga."Pihak GEMA dngan kerjasama para peniaga akan mengumpulkan kesemua makanan yang belum terjual bagi dikumpulkan dan diedarkan kepada Mahasiswa di UiTM Arau. Selain itu, ia merupakan sumbangan bagi memperkasa amalan menjaga kebersihan dan budaya berbelanja secara sederhana", ujarnya ketika ditemui media pada Program Walkabout Sempena Kempen Hargai Makanan Elak Pembaziran dan Kempen Berani Tegur Bulan Ramadan di Pasar Ramadan Arau.Pelaksanaan program MySavefood ini juga mampu mengurangkan separuh daripada jumlah pembaziran makanan dimana ketika ini dianggarkan sebanyak 2.3 tan sisa makanan dibuang ke tapak pelupusan sepanjang Ramadan di Perlis.

(Exco Perlis, Fakhrul Anwar Ismail meninjau Bazar Ramadan di Arau/FOTO RTM)


Yayasan Veteran ATM ceriakan 133 pesakit dialisis

KUALA LUMPUR, 12 April- Seramai 133 orang pesakit Pusat Dialisis Yayasan Veteran ATM menerima sumbangan sempena menyambut perayaan Aidilfitri tidak lama lagi.Program Penyampaian Sumbangan Perayaan 2023 berlangsung semalam membabitkan pesakit di tiga pusat dialisis.Sumbangan disampaikan Ketua Pegawai Operasi Yayasan Veteran ATM, Lt Kol Azwadi Jamian.Hadir sama, Ketua Pegawai Operasi, DVET Holding Sdn Bhd.


MAIPs peruntuk lebih setengah juta, urus masjid seluruh Perlis

KANGAR, 12 April- Majlis Agama Islam dan Adat Istiadat Melayu Perlis (MAIPs) memperuntukkan RM505,000 bagi tujuan pengurusan di 101 buah masjid seluruh Perlis sepanjang tahun ini.Melalui peruntukan yang disalurkan berkenaan, pengurusan masjid hendaklah berusaha memastikan aktiviti dan program yang dilaksanakan relevan dan berimpak kepada masyarakat.Pemangku Raja Perlis, Tuanku Syed Faizuddin Putra Jamalullail bertitah, sebagai kumpulan bertanggungjawab di peringkat kariah, jawatankuasa masjid diberi mandat melaksanakan pelbagai aktiviti pengimarahan, ilmiah dan kemasyarakatan."Setiap aktiviti yang dilaksanakan seharusnya selari dengan dasar dan peraturan yang ditetapkan Majlis Agama Islam dan Adat Istiadat Melayu Perlis."Usaha menerapkan ketakwaan di kalangan umat Islam adalah sebahagian daripada tanggungjawab yang dipikul jawatankuasa kariah masjid sepertimana termaktub dalam Peraturan-Peraturan Jawatankuasa Kariah Masjid Negeri Perlis 1990,"titah Tuanku Syed Faizuddin.Baginda bertitah pada simbolik penyerahan sumbangan kepada masjid seluruh Perlis sempena Program Qiam Ramadan di Masjid Al-Ghufran, Batu Dua Lama, Kangar.


Tiga maut motosikal ditunggang rempuh belakang lori

ALOR SETAR, 12 April- Tiga penunggang motosikal maut, manakala seorang lagi cedera selepas motorsikal yang dinaiki merempuh belakang sebuah lori treler.Kemalangan melibatkan empat buah motorsikal dan sebuah lori itu berlaku berhampiran sebuah stesen minyak di Tanjung Musang, Alor Setar, Kedah, malam tadi.Ketua Polis Daerah Kota Setar, ACP Ahmad Shukri Mat Akhir berkata, dalam kejadian kira-kira pukul 10.40 malam itu, lori treler yang baru selesai mengisi minyak telah masuk ke jalan utama dan sedang bergerak di lorong kiri jalan.Bagaimanapun secara tiba-tiba  empat motosikal yang ditunggang oleh empat lelaki yang datang dari arah Alor Setar menuju ke Jabi melanggar bahagian belakang lori.Akibat pelanggaran tersebut, tiga penunggang motosikal disahkan meninggal dunia di tempat kejadian akibat cedera parah di beberapa bahagian anggota badan dan kepala.Manakala penunggang sebuah lagi motorsikal mengalami kecederaan dibahagian muka dan tangan telah dibawa dan dirawat di Zon Kuning Hospital Sultanah Bahiyyah (HSB) untuk rawatan lanjut.Tiga mangsa maut berusia 19 hingga 21 tahun manakala mangsa cedera berusia 14 tahun.Kesemua mayat dihantar ke Unit Forensik hospital sama untuk tujuan bedah siasat.


OKU rentung dalam kebakaran di George Town

(Mayat mangsa dihantar ke Hospital Pualau Pinang untuk bedah siasat)

GEORGE TOWN, 12 April- Seorang lelaki Orang Kurang Upaya (OKU) rentung dalam kebakaran di Jalan Sri Bahari, George Town.Bomba menerima panggilan kecemasan pada pukul 4.11 pagi dan bergegas ke lokasi kejadian yang membabitkan rumah kedai dua tingkat.Setibanya di Jalan Sri Bahari, pihak bomba mendapati sebuah rumah kedai yang mempunyai keluasan 20 x 70 kaki persegi hangus dijilat api dan hampir 70% premis itu hangus.Operasi lanjut mendapati seorang penghuni warga OKU rentung dalam kebakaran tersebut."Telah dimaklumkan bahawa tidak terdapat bekalan elektrik diguna dalam bangunan ini jadi berkemungkinan ada sumber-sumber lain menjadi punca, lilin dan sebagainya,"kata Jamil Abdullah, Penguasa Kanan Bomba 1, Ketua Zon 1 Pulau Pinang.Mayat mangsa dihantar ke Hospital Pulau Pinang (HPP) untuk bedah siasat.Seramai 40 anggota dari Balai Bomba Jalan Perak, Lebuh Pantai dan Bagan Jermal terlibat dalam operasi memadamkan kebakaran.

(Penguasa Kanan Bomba 1, Ketua Zon 1 Pulau Pinang  Jamil Abdullah)


UKKM jalin kerjasama strategik dengan universiti dari Indonesia

PETALING JAYA, 12 April- Universiti Keusahawanan Koperasi Malaysia (UKKM) telah mengambil tindakan proaktif dengan menjalin kerjasama strategik dengan dua universiti dari Indonesia. Kerjasama pertama telah pun dimeterai dengan Universiti Pengurusan Koperasi Indonesia (IKOPIN) pada 15 Februari lalu manakala universiti kedua, Universiti Riau dijadual dimeterai September ini.Jelas Menteri Pembangunan Usahawan dan Koperasi, Datuk Ewon Benedick, jalinan stategik yang dipersetujui oleh kedua-dua pihak merangkumi aspek pertukaran kepakaran dan program mobiliti pelajar.Selain itu, ia termasuk melaksanakan kerjasama dalam latihan dan penyelidikan bidang koperasi."Saya ingin mengambil kesempatan ini untuk mengalu-alukan penyertaan ahli-ahli koperasi dan anak-anak kepada ahli-ahli koperasi untuk meneruskan pengajian di universiti ini untuk mendalami pengajian dalam pentadbiran pembangunan koperasi di negara kita," kepada media selepas Program Bicara Ilmu Ramadan “Melabur Tanpa Waswas” dan majlis berbuka puasa di sini, malam tadi.

(Menteri Pembangunan Usahawan dan Koperasi, Datuk Ewon Benedick ditemui media selepas Program Bicara IlmuRamadan “Melabur Tanpa Waswas” dan majlis berbuka puasa di Petaling Jaya)

UKKM menyasarkan IKOPIN akan menghantar pelajar ke universiti berkenaan sebaik UKKM beroperasi sepenuhnya pada 2024.


Sultan Selangor rasmikan Masjid Ukay Perdana, santuni masyarakat setempat

AMPANG, 12 April - Sultan Selangor, Sultan Sharafuddin Idris Shah Alhaj berkenan merasmikan Masjid Ukay Perdana di Ampang menerusi Majlis Perasmian Masjid Dan Berbuka Puasa bersama-sama rakyat bagi daerah Gombak, malam tadi.Keberangkatan Baginda diiringi Tengku Permaisuri Selangor, Tengku Permaisuri Norashikin.Masjid Ukay Perdana yang berkeluasan 2.90 ekar mampu menampung sehingga 1,800 jemaah pada satu-satu masa. Masjid ini telah siap dibina dan beroperasi pada Disember 2017 dengan menelan belanja sebanyak RM15 juta yang dibiaya Jabatan Agama Islam Selangor (JAIS). Baginda turut berkenan menyampaikan sumbangan hari raya kepada 440 asnaf yang terdiri daripada 66 orang fakir, 287 orang miskin dan 87 muallaf.Setiap asnaf menerima sumbangan sebanyak RM500 dengan jumlah keseluruhan sumbangan diberikan adalah RM220,000.Sultan Sharafuddin kemudian turut berkenan berbuka puasa dan menunaikan Solat Sunat Tarawih 20 rakaat bersama asnaf dan penduduk di sekitar Gombak. Turut hadir ke majlis tersebut adalah Menteri Besar Selangor, Datuk Seri Amirudin Shari, Mufti Selangor, Datuk Setia Profesor Madya Dr. Haji Anhar Haji Opir dan Pengarah Jabatan Agama Islam Selangor, Datuk Mohd Shahzihan Ahmad.

(Sultan Selangor, Sultan Sharafuddin Idris Shah Alhaj menandatangani plak perasmian diiringi tetamu kehormat yang hadir)


PUTRAJAYA, 12 April- Kerajaan isytihar seorang waris Kesultanan Sulu sebagai pengganas. Ketua Pengarah Bahagian Hal Ehwal Undang-Undang Jabatan Perdana Menteri, Datuk Seri Khairul Dzaimee Daud menyatakan bahawa individu bernama Muhammad Fuad Abdullah Kiram dikenal pasti Kementerian Dalam Negeri (KDN) sebagai individu yang terlibat dalam kes Tanduo, Lahad Datu. "Muhammad Fuad juga dikenali sebagai Fuad A Kiram diklasifikasikan sebagai pengganas pada 6 April lalu mengikut Seksyen 66, Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613)," kata Khairul kepada pemberita semasa sesi libat urus bersama media, di sini.

Terdahulu, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata kerajaan bakal meluncurkan laman sesawang khas yang mengandungi pelbagai maklumat mengenai tuntutan pihak yang mendakwa konon waris Sultan Sulu.Melalui laman khas itu, pihak kerajaan akan berkongsi perkembangan kes ini dalam lima versi bahasa iaitu Bahasa Malaysia, Inggeris, Perancis, Sepanyol dan Tagalog untuk rujukan umum. Laman sesawang yang dikenali Malaysia-SuluCase.gov.my akan dirasmikan oleh Datuk Seri Azalina bersama Menteri Luar Negeri, Datuk Seri Zambry Abdul Kadir serta Menteri Komunikasi dan Digital, Fahmi Fadzil di Putrajaya, hari ini.


Arab Saudi sumbang 25 tan kurma kepada Malaysia

KUALA LUMPUR, 12 April- Arab Saudi kekal meneruskan tradisinya, memberikan sumbangan kurma kepada rakyat Malaysia sebagai makanan juadah berbuka puasa.Sumbangan dikelola kedutaan Arab Saudi di Malaysia, diagihkan kepada jabatan-jabatan kerajaan, pertubuhan bukan kerajaan (NGO) serta masjid-masjid terpilih.Menurut Duta Arab Saudi ke Malaysia, Musaid Ibrahim Al-Sulaim, tahun ini sejumlah 25 tan kurma disumbangkan bagi tujuan tersebut.Ia merupakan tradisi sejak dari zaman pemerintahan penjaga dua kota suci Raja Fadh Abdul Aziz AL Saud hingga sekarang pada zaman pemerintahan Raja Salman Abdul Aziz Al -Saud.Kurma-kurma tersebut disampaikan beliau kepada wakil kerajaan Malaysia yang diwakili Ketua Pengarah Jabatan Kemajuan Islam Malaysia (JAKIM), Datuk Hajah Hakimah Mohd Yusof dalam majlis ringkas di kedutaan Arab Saudi di ibu negara.

(Malaysia terima sumbangan 25 tan kurma daripada kerajaan Arab Saudi)


PPZ-MAIWP santuni kumpulan media, eratkan hubungan kerjasama

KUALA LUMPUR, 12 April- Pusat Pungutan Zakat-Majlis Agama Islam Wilayah Persekutuan (PPZ-MAIWP) menyampaikan sumbangan bernilai RM120,000 kepada kumpulan pengamal media yang kurang berkemampuan.Menurut Pengerusi PPZ-MAIWP, Tan Sri Dr. Abdul Aziz Abdul Rahman, melalui dana pemegang wakalah, seramai 400 kakitangan pengamal media yang kurang berkemampuan menerima sumbangan bernilai RM200 seorang manakala lapan badan kebajikan media menerima RM5,000.Tambahnya, kumpulan media merupakan perantara PPZ-MAIWP dengan masyarakat selain membantu urusan hebahan berhubung ibadah zakat."Saya amat berterima kasih kepada pengamal media yang telah membuat pelbagai liputan berhubung pemberian zakat kepada masyarakat yang tidak berkemampuan. Dengan adanya liputan ini, lebih banyak bantuan dapat kita salurkan selain melalui kerjasama media juga, capaian kepada mereka ini lebih mudah," kata Dr. Abdul Aziz kepada pemberita semasa Majlis Iftar PPZ-MAIWP bersama media di Hotel Seri Pacific, Kuala Lumpur.

(Pengerusi PPZ-MAIWP, Tan Sri Dr. Abdul Aziz Abdul Rahman)

PPZ-MAIWP turut berharap hubungan baik antara media dapat diteruskan bagi memberi kesedaran kepada masyarakat Islam di Malaysia dalam menunaikan zakat dan wakaf.Majlis turut dihadiri oleh Pemangku Ketua Pegawai Eksekutif MAIWP, Mohd Nizam Yahya, Ketua Pegawai Eksekutif PPZ-MAIWP, Abdul Hakim Amir Osman dan sembilan wakil media.


13,500 anak anggota ATM ada akaun Tabung Haji

SUNGAI PETANI, 11 April- Seramai 13,500 pelajar terdiri daripada anak-anak anggota Angkatan Tentera Malaysia (ATM) yang bersekolah di dalam kem di seluruh negara telah membuka akaun Tabung Haji. Program bawah Skim Penabungan Anak-anak Rukun Kelima (SPARK) itu melibatkan peruntukkan keseluruhan berjumlah RM675,000 yang disumbangkan oleh Yayasan Lembaga Tabung Angkatan Tentera (LTAT). Bawah skim tersebut, Yayasan LTAT menyumbang sebanyak RM50 untuk setiap akaun yang dibuka. Pembayaran fasa pertama melibatkan 6,281 pelajar dengan peruntukkan berjumlah RM314,50 disempurnakan oleh Menteri Pertahanan, Datuk Seri Mohamad Hasan sempena Majlis Berbuka Puasa Menteri Pertahanan Bersama Warga Tentera Darat Malaysia (TDM), malam ini. Majlis diadakan di Kem Lapangan Terbang, Sungai Petani, Kedah. Turut hadir, panglima Angkatan Tentera, Jeneral Tan Sri Datuk Sri Affendi Buang; Ketua Setiausaha Kementerian Pertahanan, Datuk Sri Muez Abd Aziz; dan Panglima Medan Barat Tentera Darat, Leftenan Jeneral Datuk Muhammad Hafizuddeain Jantan. Sempena majlis tersebut, Datuk Sri Mohamad turut meluangkan masa beramah mesra dengan 500 warga TDM yang bersama-sama mengimarahkan Masjid An-Naim yang merupakan lokasi ketiga beliau dalam siri majlis berbuka puasa bersama warga ATM pada tahun ini selepas bersama warga TUDM di Sendayan dan warga TLDM di Langkawi. Beliau turut menyempurnakan penyampaian sumbangan kebajikan kepada anggota TDM yang melibatkan seramai 26 orang penerima kategori Orang Kelainan Upaya (OKU) dan 24 anggota lagi merupakan penerima kategori asnaf. Sumbangan tersebut merupakan inisiatif Yayasan Lembaga Tabung Angkatan Tentera (LTAT) dalam membantu meringankan beban kepada mereka yang memerlukan khususnya warga Angkatan Tentera Malaysia (ATM) dalam suasana menyambut Ramadan. Kementerian Pertahanan kekal komited di dalam memastikan kebajikan dan kesejahteraan Warga Pertahanan berada pada tahap terbaik, serta menjadi keutamaan sejajar dengan lima teras Kertas Putih Pertahanan.

(Datuk Seri Mohamad Hasan menyampaikan sumbangan kebajikan kepada anggota ATM)


RTM Langkawi santuni asnaf, fakir miskin dan anak yatim

LANGKAWI, 11 April- Seramai 77 orang menerima sumbangan aidilfitiri bersempena Sambutan Hari RTM ke-77 peringkat RTM Langkawi.Ia melibatkan penerima dari golongan asnaf, fakir miskin dan anak yatim di Masjid Aishah Sungai Menghulu.Pegawai Lembaga Zakat Negeri Kedah (LZNK) Langkawi, Mohammad Mustafa berkata, ia merupakan hasil kerjasama QSR Brands Malaysia Holding melalui LZNK dan RTM.Penerima sumbangan Hari Raya dengan tajaan QSR Brands melalui Lembaga Zakat Negeri Kedah dan RTM. Jadi sumbangan ini sedikit sebanyak boleh meringankan beban mereka yang menerimanya pada hari ini,"kata Mohammad Mustafa, Pegawai Lembaga Zakat Negeri Kedah (LZNK) Langkawi.Program berbentuk kerohanian itu turut menampilkan Penceramah Bebas Datuk Ustaz Kazim Elias dan pelakon Bell Ngasri dalam Program “Cheq Tanya Ustaz Jawab” selama satu jam sebelum majlis berbuka puasa.Ia turut disiarkan secara langung di Radio Malaysia LANGKAWIfm.

(Penceramah bebas Datuk Ustaz Kazim Elias dan pelakon Bell Ngasri dalam Program “Cheq Tanya Ustaz Jawab”)

(Mohammad Mustafa, Pegawai Lembaga Zakat Negeri Kedah (LZNK) Langkawi)


PM raikan pengamal media dan penggiat industri kreatif

(Perdana Menteri ketika tiba di WTCKL)

KUALA LUMPUR, 11 April- Perdana Menteri, Datuk Seri Anwar Ibrahim meraikan lebih seribu pengamal media dan penggiat industri kreatif pada Majlis Berbuka Puasa di Pusat Dagangan Dunia Kuala Lumpur (WTCKL).Terdahulu beliau hadir ke majlis itu kira-kira pukul 6.30 petang tadi.Majlis disajikan dengan pengisian tazkirah sebelum waktu berbuka.Buat kali pertama beliau meraikan pengamal media dan penggiat industri kreatif sejak memegang jawatan sebagai pemimpin nombor satu negara.Pada majlis itu, Perdana Menteri turut menyantuni 30 anak yatim dari Rumah Kasih Ibu, Ampang.Turut hadir, Menteri Komunikasi Dan Digital, Fahmi Fadzil, dan Timbalannya Teo Nie Ching, Timbalan Menteri Kewangan, Datuk Seri Ahmad Maslan, Ketua Setiausaha Negara Tan Sri Mohd Zuki Ali serta Ketua Pengarah Penyiaran Suhaimi Sulaiman.Pengurusan tertinggi dan kakitangan RTM juga menghadir ke Majlis Berbuka Puasa bersama Perdana Menteri.

(Timbalan Menteri Kewangan Datuk Seri Ahmad Maslan dan aktor Hans Isaac turut hadir padaMajlis Berbuka Puasa bersama Perdana Menteri)


JAKIM seru orag ramai semak sebelum sumbang guna kod QR

(Tangkap layar video tular daripada rakaman CCTV menunjukkan seorang lelaki melekatkan kod QR pada kotak sumbangan derma di sebuh masjid)

KUALA LUMPUR, 11 April- Jabatan Kemajuan Islam Malaysia (JAKIM) menasihati orang ramai berhati-hati dan membuat semakan teliti sebelum menyumbang melalui kod QR di masjid atau surau. Ini susulan video tular yang memaparkan seorang lelaki menampal dan menyalahgunakan kod QR sumbangan derma masjid atau surau.Menerusi satu kenyataan JAKIM memaklumkan, perbuatan seumpama ini amatlah tidak wajar kerana mengambil kesempatan terhadap sikap murah hati umat Islam khususnya di masjid atau surau sempena bulan Ramadan yang mulia ini.JAKIM menyeru semua pihak terutama ahli jawatankuasa masjid dan surau sentiasa memantau kod QR di masjid dan surau masing-masing agar sumbangan/infaq tidak terlepas kepada pihak yang tidak bertanggungjawab. Orang ramai juga disaran untuk membuat semakan dengan teliti sebelum menyumbang melalui kod QR bagi mengelak perkara yang tidak diingini.

(Tangkap layar video tular daripada rakaman CCTV menunjukkan seoranglelaki melekatkan kod QR pada kotak sumbangan derma di sebuh masjid)


UUM agih bubur lambuk di pintu masuk sempadan

SINTOK, 11 April- Lebih 1,600 bungkusan bubur lambuk Sintok, Universiti Utara Malaysia (UUM) diagihkan kepada petugas di Kompleks Imigresen, Kastam, Kuarantin dan Keselamatan (ICQS) Bukit Kayu Hitam, Kedah petang tadi.Hadir mengagihkan bubur lambuk kepada petugas di sana, Timbalan Naib Canselor (Hal Ehwal Pelajar dan Alumni), Prof Dr Ahmad Martadha Mohamed bersama Pengetua Inapan Siswa MAS / TNB dan Jawatankuasa Kepimpinan dan Pembangunan Siswa (JKPS).Dr Ahmad Martadha ketika ditemui berkata, pengedaran bubur lambuk pada tahun ini diteruskan selepas dua tahun terhenti akibat COVID-19.“Dalam pertemuan tadi petugas Imigresen dan mereka yang melalui pintu masuk negara di Bukit Kayu Hitam menerima bubur lambuk itu, ” katanya ketika ditemui.Sementara itu, Pengetua MAS / TNB Prof Madya Dr Rohani pula berkata, pengedaran bubur lambuk ini telah menjadi kebiasaan inasis ini dan mereka akan mengedarkannya kepada penduduk sekitar kampus dan petugas sempadan.“Adunan resipi bubur lambuk dari Pusat Islam UUM sejak 23 tahun lalu ini disediakan oleh staf dan pelajar inasis ini,” ujarnya lagi.Manakala Timbalan Presiden JKPS TNB, Nurul Aqilah Mat Akhir yang ditemui berkata, kemeriahan gotong-royong menyiapkan bubur lambuk dengan sokongan kakitangan dan pelajar memberi pengalaman dan keseronokan yang istimewa pada tahun ini.“Moga tradisi ini akan dapat diteruskan dan menjalinkan hubungan dengan masyarakat sekeliling nanti,” sambungnya.Proses menyediakan bubur lambuk dibuat seawal pukul 8.00 pagi dan diedarkan sehingga lewat petang tadi termasuk di sekitar pekan Changlun.


Ringgit teruskan aliran rendah berbanding dolar AS

KUALA LUMPUR, 11 April- Ringgit ditutup rendah berbanding dolar Amerika Syarikat (AS) pada Selasa, meneruskan aliran menurun memandangkan dolar AS kekal teguh menjelang data inflasi AS dikeluarkan esok, kata penganalisis.Beliau berkata data itu mungkin menguatkan keputusan untuk kenaikan kadar Rizab Persekutuan AS (Fed) bagi Mei.Pada 6 petang, unit tempatan susut kepada 4.4160/4210 berbanding dolar AS daripada 4.4070/4120 ketika ditutup pada Isnin.

Pengarah Urusan SPI Asset Management, Stephen Innes berkata hasil AS dibuka tinggi pagi ini sebelum susut selepas itu namun, situasi tersebut masih menjejaskan ringgit, walaupun mata wang tempatan berhasil mengurangkan penurunan.Beliau berkata data disinflasi Indeks Harga Pengeluar (IHPR) China yang menunjukkan perbelanjaan pengguna masih bergelut untuk meningkat turut mempengaruhi sentimen.“Walau bagaimanapun, berita baiknya di sini adalah inflasi yang lebih rendah membolehkan People's Bank of China mengurangkan kadar untuk merangsang ekonomi dengan lebih baik, walaupun perkara itu masih belum diputuskan lagi.“Saya berpandangan pasaran pertukaran mata wang asing ringgit akan kekal bersifat agak defensif sebelum data Indeks Harga Pengguna (IHP) AS dikeluarkan esok,” katanya kepada Bernama.Ketua Ahli Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata ringgit didagangkan pada RM4.4213 pada satu ketika semasa sesi pagi namun meningkat kepada kira-kira RM4.4167 pada sebelah petang.“Walau bagaimanapun, kebanyakan peserta pasaran menjangkakan Fed memutuskan untuk menaikkan 25 mata asas lagi semasa mesyuarat Jawatankuasa Pasaran Terbuka Fed AS (FOMC) yang dijadual pada 2 dan 3 Mei ini,” katanya.Beliau berkata justeru, data IHP AS akan menjadi penunjuk utama yang perlu diberi perhatian kerana ia boleh mencondongkan keputusan (Fed).Ringgit diniagakan rendah kebanyakannya berbanding sekumpulan mata wang utama.Unit tempatan turun berbanding euro kepada 4.8196/8251 daripada 4.8063/8117 ketika ditutup pada Isnin serta susut berbanding pound British kepada 5.4939/5002 daripada 5.4801/4863.Walau bagaimanapun, ringgit meningkat berbanding yen Jepun kepada 3.3173/3216 daripada 3.3346/3386 semalam.Mata wang tempatan diniagakan bercampur-campur berbanding mata wang Asean.Ringgit kukuh berbanding peso Filipina kepada 8.04/8.06 daripada 8.10/8.11 semasa penutupan Isnin serta naik berbanding dolar Singapura kepada 3.3156/3196 daripada 3.3158/3200 semalam.Unit domestik susut berbanding rupiah Indonesia kepada 296.6/297.10 daripada 295.70/296.10 semalam selain turun berbanding baht Thailand kepada 12.8998/9193 daripada 12.8338/8547.- BERNAMA


Projek ECRL hampir separuh siap

(Anthony Loke meninjau perkembangan projek di Tapak Pembinaan Terowong Genting)

BENTONG, 11 April- Kerja-kerja pembinaan projek ECRL sepanjang 665 km yang merentasi empat negeri iaitu Kelantan, Terengganu, Pahang dan Selangor telah mencapai kemajuan sebanyak 42.06%  setakat suku pertama tahun ini.Menteri Pengangkutan, Anthony Loke Siew Fook berkata, ia selari dengan jadual penyiapan jajaran projek ECRL dari Kota Bharu, Kelantan ke terminal bersepadu Gombak, pada Disember 2026.Dalam ucapan lawatan kerjanya ke Tapak Pembinaan Terowong Genting, beliau berkata, pihak ECRL juga merancang untuk melibatkan lebih ramai tenaga kerja tempatan dan mewujudkan perkerjaan mahir kepada masyarakat di sepanjang jajaran.Ia seiring dengan matlamat untuk keperluan tenaga kerja tempatan memenuhi sehingga 70% projek ECRL dalam masa yang terdekat."Lawatan kerja saya petang ini, mendapati kerja-kerja pengorekan bagi Terowong Genting yang pertama telah mencapai kedalaman sebanyak 2,602 meter sehingga kini, manakala Terowong Genting yang kedua telah mencecah 2,497 meter, seterusnya membolehkan penembusan Terowong berkembar Genting dapat dicapai pada suku kedua tahun 2025,"katanya.

(Anthony Loke pada sidang media selepas melakukan lawatan kerja ke Tapak Pembinaan Terowong Genting)


Program Kunjungan Jalinan Kasih Madani dekati pelatih Sekolah Tunas Bakti

KUALA LUMPUR, 11 April- Kelab Kebajikan dan Sukan (KKS) Jabatan Penyiaran Malaysia anjuran bersama Unit Psikologi, Seksyen Sumber Manusia, Bahagian Khidmat Pengurusan mengadakan Program Kunjungan Jalinan Kasih Madani hari ini.Ia diadakan di Sekolah Tunas Bakti Sungai Besi, Kuala Lumpur.Program itu melibatkan penyertaan seramai 41 orang warga Jabatan Penyiaran Malaysia bersama 66 orang penghuni Sekolah Tunas Bakti Sungai Besi.Objektif utama program itu adalah untuk memberi sokongan sosial motivasi terhadap kesejahteraan psikologi penghuni sekolah tersebut.Di samping itu,  program tersebut juga mendapat sumbangan sebanyak RM3,000 daripada pihak Majlis Agama Islam Wilayah Persekutuan (MAIWP) dan sumbangan makanan berbuka puasa ditaja oleh pihak penyetpenyet.com“Hasrat kami untuk membantu sekolah ini dalam menyediakan pelapis-pelapis pada masa akan datang supaya apabila mereka keluar daripada sekolah ini, mereka boleh berdikari.“Program ini juga membantu menanam sifat-sifat insaniah dalam kalangan pelatih-pelapis sesuai dengan konsep Malaysia Madani,”kata Ismail Seman, Pengerusi KKS Jabatan Penyiaran Malaysia.

(Pengerusi KKS Jabatan Penyiaran Malaysia,Ismail Seman)


4,230 al-Quran tanpa kelulusan bernilai RM250,000 dirampas

KUALA TERENGGANU, 11 April- Sebanyak 4,320 unit pelbagai jenis teks Al-Quran dan bahan Al-Quran tanpa kelulusan telah dirampas sepanjang bulan Ramadan ini oleh Kementerian Dalam Negeri (KDN) melalui OPS MULIA di seluruh negara dengan nilai rampasan sebanyak RM 250,000.OPS MULIA yang menyasarkan kesalahan-kesalahan di bawah Akta Pencetakan Teks Al-Quran(APTQ) 1986 adalah bertujuan untuk melindungi umat Islam dari sumber bacaan ayat-ayat suci yang tiada kawal selia sehinggakan memberikan maksud dan maklumat yang salah serta kekeliruan.Setiausaha Bahagian Penguatkuasaan dan Kawalan KDN, Nik Yusaimi Yussof menjelaskan sehingga kini terdapat 916 pruf akhir terbitan teks Al-Quran yang mendapat kelulusan oleh KDN untuk jualan mahupun  sebarang aktiviti program wakaf atau sedekah yang menjadi tumpuan akhir-akhir ini. Produk-produk yang dirampas merupakan cetakan terbitan dari beberapa negara jiran yang kian mendapat perhatian oleh masyarakat Islam di negara ini.Hasil siasatan yang dijalankan, rata-rata peniaga yang telah diambil tindakan menyedari kesalahan yang dilakukan namun pulangan keuntungan jualan yang tinggi nenyebabkan mereka berbuat sedemikian.Nik Yusaimi Yussof mengesa bagi mana - mana peniaga yang ingin menjalankan perniagaan sedemikian atau penganjur sesuatu program agar merujuk kepada KDN untuk mendapatkan maklumat cetakan atau produk yang diperakui. Malah mana-mana pihak juga berhak untuk membawa cetakan Al-Quran masing-masing untuk diperiksa dan diperakui oleh KDN melalui panel-panel bertauliah yang dilantik."Apabila tidak disemak, ada kesalahan-kesalahan ayat yang tidak tepat sebagaimana ayat al-Quran diturunkan. Apabila kita baca al-Quran, maksud bunyi sebutan, ayat yang salah maka al-Quran itu sendiri telah salah dibaca,"kata Nik Yusaimi Yussof.


250 bekas bubur ayam air tangan Permaisuri Agong diagih

(Tengku Puteri Jihan turut membantu bondanya Tunku Azizah memasak bubur ayam)

GOMBAK, 11 April- Raja Permaisuri Agong, Tunku Azizah Aminah Maimunah Iskandariah Almarhum Sultan Iskandar berkenan mencemar duli berangkat ke Program Imarah Ramadan PTPTN (IMRAN) di Universiti Islam Antarabangsa Malaysia (UIAM) hari ini.Tunku Azizah, yang diiringi anakanda baginda Tengku Puteri Jihan Azizah 'Athiyatullah, berkenan berangkat ke majlis itu dan mencemar duli memasak bubur ayam resipinya tersendiri.Bubur ayam yang diberi nama "Bubur Ayam Quaker Oat IIUM" itu juga adalah sempena hari ulang tahun ke 40 universiti itu.Sebanyak 250 bekas bubur ayam sentuhan air tangan Raja Permaisuri Agong itu diagihkan kepada ahli pengurusan tertinggi, kakitangan UIAM, PTPTN dan para pelajar.Dalam menyemarakkan penghayatan bulan Ramadhan, program itu dapat meningkatkan ukhwah silaturahim di antara PTPTN dengan pengurusan IPT, pelajar serta masyarakat setempat.Tunku Azizah merupakan Ketua Perlembagaan (Canselor) Universiti Islam Antarabangsa Malaysia sejak 2019.

(Tunku Azizah mengagihkan bubur ayam hasil air tangan baginda)


RM22,000 wang zakat dilarikan, kakitangan masjid putih mata

KANGAR, 11 April- Seorang kakitangan masjid terpaksa berputih mata, setelah wang zakat berjumlah RM22,000 untuk diagihkan kepada asnaf yang diletakkan dalam kereta telah dipecahkan dan dilarikan empat suspek.Kejadian berlaku minggu lepas,  ketika mangsa meletakkan kenderaanya untuk urusan membeli barang di sebuah kedai sekitar kawasan Kangar Jaya.  Menurut Ketua Polis Daerah Kangar, Yusharifuddin Mohd Yusop, bertindak atas laporan tersebut pihaknya telah membuat serbuan di kawasan Prai, Pulau Pinang dan telah menahan empat lelaki warga asing bagi membantu siasatan.Polis turut menasihatkan orang ramai agar lebih peka dan berhati-hati terutamanya ketika mengeluarkan jumlah wang tunai yang banyak ketika musim perayaan ini.Ujarnya lagi, polis masih memburu seorang lagi suspek dikenali dengan nama Akbar berumur 35 tahun berketinggian 165cm  bagi membantu siasatan .Orang ramai yang mempunyai maklumat berhubung keberadaan suspek diminta menghubungi Penolong Pegawai Penyiasat Bahagian Siasatan Jenayah IPD Kangar di talian 012-4132303.

(Ketua Polis Daerah Kangar, Yusharifuddin Mohd Yusop)


Terengganu FM, Regimen 512 Askar Wataniah sedia juadah berbuka

(Timbalan Komander Rejimen 512 Askar Wataniah, Left. Kol Ahmad Azahari Jamaluddin)

KUALA TERENGGANU, 11 April- Seramai 20 petugas barisan hadapan daripada Rejimen 512 Askar Wataniah hari ini menyediakan juadah berbuka puasa berkonsepkan rewang di Kem Padang Midin Rewang tersebut adalah kerjasama dengan Terengganu FM dalam menyediakan juadah berbuka untuk dihidangkan sempena Program Ceria Ramadhan 2023 bersama-sama asnaf.Timbalan Komander Rejimen 512 Askar Wataniah, Left. Kol Ahmad Azahari Jamaluddin berkata, ia adalah koloborasi sulung antara kedua-dua agensi.Dua ekor kambing, 30 kilogram beras, 30 kilogram daging dan 10 ekor ayam diperuntuk untuk menyediakan gulai kawah dan lain-lain juadah.Komander Rejimen 512 Tengku Seri Temenggong Raja Brig Jen Datuk Seri Tengku Baharuddin dijadual menyempurnakan majlis tersebut petang ini.

(Kambing golek adalah antara juadah yang disediakan)


Tiada kos pembinaan sebuah kelas cecah RM1.8 juta

PUTRAJAYA, 11 April- Dakwaan kos pembinaan sebuah kelas mencecah sehingga RM1.8 juta adalah tidak tepat.Menteri Pendidikan, Fadhlina Sidek yang menafikan perkara tersebut menegaskan setiap projek pembinaan sekolah mempunyai proses dan akan dinilai mengikut panduan dan piawaian di peringkat kerajaan."Dakwaan itu tidak tepat, kita sudah ada jawapan kita secara telus dalam kenyataan media selepas ini kerana isu yang nak ditekankan ialah proses kerja itu. "Ia proses kerja yang perlu dilalui dan skop kerja, piawaian tertentu yang mesti dicapai oleh pihak KPM dalam meneruskan projek-projek tersebut," katanya.

(Menteri Pendidikan, Fadhlina Sidek ketika ditemui pemberita hari ini/Foto Bernama)

Beliau berkata demikian kepada pemberita selepas menghadiri Forum Integriti dan Ikrar Bebas Rasuah KPM 2023, di sini hari ini.Ahli Parlimen Puchong, Yeo Bee Yin semasa ucapan pada sesi perbahasan Bajet 2023 mendakwa kos purata pembinaan sebuah bilik darjah mencecah antara RM1.8 juta hingga RM2.6 juta yang disifatkan menyamai harga sebuah rumah mewah.


Aidilfitri: Dua juta kenderaan dijangka guna lebuh raya PLUS

KUALA LUMPUR, 11 April- Plus Malaysia Berhad (PLUS) menjangkakan dua juta kenderaan akan menggunakan semua rangkaian lebuh raya tersebut menjelang Aidilfitri.Ketua Pegawai Operasinya, Datuk Zakaria Ahmad Zabidi dalam kenyataan memaklumkan, peningkatan aliran trafik sebanyak 20 peratus dijangka berlaku pada hari-hari puncak bermula 20 April, di susuli 21, 24, 25 dan 29 April.Lonjakan trafik juga dijangka berlaku pada 1 Mei, 4 dan 7 Mei.Justeru pengguna dinasihati merancang perjalanan bagi mengelak terperangkap dalam peningkatan trafik.PLUS turut membuat pelbagai persediaan bagi membantu orang ramai menikmati perjalanan yang lebih selamat dan selesa.Ini termasuk aspek keselamatan, pengurusan trafik dan kesesakan, pengurusan kemudahan di kawasan rehat serta hebahan maklumat trafik dengan kerjasama pelbagai pihak.

(Pengguna dinasihati merancang perjalanan bagi mengelak terperangkap dalam peningkatan trafik/Foto fail)


Malaysia lancar rangka kerja ESG, akhir tahun ini

(Tengku Datuk Seri Zafrul Abdul Aziz menympaikan ucapan pada Pelancaran Sistem Simpanan Tenaga Bateri BESS di Bangi)

BANGI, 11 April- Kementerian Perdagangan Antarabangsa dan Industri, MITI akan melancarkan rangka kerja alam sekitar, sosial dan tadbir urus; ESG menjelang hujung tahun ini.Menterinya, Tengku Datuk Seri Zafrul Abdul Aziz berkata, rangka kerja baharu itu akan memudahkan peralihan syarikat tempatan kepada tenaga boleh diperbaharui. "Rangka kerja itu juga akan memberi tumpuan kepada semua industri, khususnya perusahaan kecil dan sederhana, PKS,"katanya.Tengku Datuk Seri Zafrul berkata demikian selepas Pelancaran Sistem Simpanan Tenaga Bateri; BESS yang pertama di negara ini.Terdahulu, dalam ucapannya beliau berkata, BESS berupaya menjadi salah satu inisiatif utama di bawah Dasar Automotif Negara 2020, dalam menyokong pembangunan Pusat Kebolehoperasian Kenderaan Elektrik (EVIC).Seterusnya, meningkatkan lagi integrasi grid pintar antara kenderaan elektrik dan infrastruktur di Malaysia.

(Datuk Seri Zafrul Abdul Aziz menerima cenderamata daripada Pengerusi Citaglobal Genetec BESS, Tan Sri Mohamad Norza Zakaria)


Bekas Timbalan Pengurus Ladang PPK didakwa minta suapan RM6,000

SHAH ALAM, 11 April- Bekas Timbalan Pengurus Besar Pertubuhan Peladang Kawasan (PPK) Sepang mengaku tidak bersalah di Mahkamah Sesyen di sini atas dua pertuduhan meminta suapan wang berjumlah RM6,000 berkaitan Program Dana Jaminan Makanan Tahun 2021.Berdasarkan kedua-dua pertuduhan, Mohd Asyraf Mohd Fauzi, 36, didakwa secara rasuah meminta wang daripada seorang lelaki warga tempatan berusia 39 tahun sebagai dorongan untuk mendapatkan kerja-kerja pembersihan dan pembekalan anak benih tebu telur berkaitan Projek Dana Jaminan Makanan Tahun 2021: Projek Pertanian Organik Tebu Telur daripada PPK Sepang.Kedua-dua kesalahan itu didakwa dilakukan di sebuah restoran di Kampung Giching, Sepang, dekat sini sekitar September 2021.Tertuduh melakukan kesalahan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama.Jika sabit kesalahan, Mohd Asyraf boleh dipenjara tidak lebih 20 tahun dan didenda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang, atau RM10,000 mengikut mana-mana yang lebih tinggi.Timbalan Pendakwa Raya Muaz Ahmad Khairuddin menawarkan ikat jamin berjumlah RM10,000 dengan seorang penjamin serta syarat tambahan iaitu menyerahkan pasport antarabangsa kepada mahkamah dan melaporkan diri di pejabat SPRM berdekatan.

Peguam Saleh Ahmad yang mewakili tertuduh, memohon jumlah jaminan dikurangkan kerana anak guamnya memberi kerjasama kepada SPRM sepanjang siasatan dijalankan serta menanggung seorang isteri dan empat orang anak.Hakim Rozilah Salleh menetapkan ikat jamin sebanyak RM8,000 dengan seorang penjamin dan membenarkan semua permohonan syarat tambahan yang dimohon pendakwaan, selain menetapkan 24 Mei depan untuk sebutan semula kes. -BERNAMA


SPRM kesan Puspanathan a/l Thangaraja bantu siasatan

PUTRAJAYA, 11 April - Suruhanjaya Pencegahan Rasuah Malaysia (SPRM) Selangor sedang mengesan seorang lelaki bagi membantu siasatan kes agensi berkenaan.SPRM menerusi kenyataan memaklumkan, individu dikenali Puspanathan a/l Thangaraja, 40 mempunyai alamat terakhir di 70-06-09 Block Sri Sabah, Jalan Cheras, 56100 Kuala Lumpur.Sehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat Zulhijjah binti Azan di talian 03-55256500 atau 012-6485845.


Wanita didakwa sembunyi wang ahli perniagaan lebih RM800,000

KUALA LUMPUR, 11 April- Seorang wanita didakwa di Mahkamah Sesyen di sini, atas pertuduhan menyembunyikan wang berjumlah USDT202,992.36 (RM894,787.12) dalam akaun mata wang kripto, milik seorang ahli perniagaan warga Singapura, tahun lepas.Elaine Lee, 27, yang bekerja di bahagian pentadbiran sebuah syarikat swasta, mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.Mengikut pertuduhan utama, tertuduh didakwa menyembunyikan wang berjumlah USDT202,992.36 (RM894,787.12) kepunyaan Sim Kwang Kai Andrian, 45, yang dimasukkan ke dalam akaun wallet address (akaun mata wang kripto) milik tertuduh yang tertuduh mengetahui wang tersebut bukan miliknya.Kesalahan itu didakwa dilakukan di sebuah unit apartment di Jalan Bangsar di sini pada 21 Dis sehingga 23 Dis 2022, mengikut Seksyen 424 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.Elaine juga mengaku tidak bersalah atas pertuduhan pilihan iaitu gagal memberikan penjelasan memuaskan bagaimana dia memiliki wang tersebut pada tempat dan tarikh sama.Pertuduhan mengikut Seksyen 29(1) Akta Kesalahan Kecil 1955 (Akta 336) yang membawa hukuman denda sehingga RM1,000 atau penjara maksimum setahun atau kedua-duanya, jika sabit kesalahan.

Timbalan Pendakwa Raya Lim Chooi Yi menawarkan jaminan RM20,000 dengan seorang penjamin manakala peguam Lim Yoi Ping yang mewakili tertuduh memohon jaminan dikurangkan atas alasan anak guamnya menanggung keluarga selain memberi kerjasama baik sepanjang siasatan polis.Mahkamah membenarkan wanita itu diikat jamin RM7,000 dengan seorang penjamin dan menetapkan 11 Mei depan untuk sebutan kes. -BERNAMA


Ahli Puspanita diseru amal konsep rahmah

(Datuk Seri Dr Wan Azizah Wan Ismail menyampaikan sumbangan kebajikan Rahmah Puspanita)

PUTRAJAYA, 11 April- Ahli-ahli Persatuan Suri dan Anggota Wanita Perkhidmatan Awam Malaysia (Puspanita) dan rakyat Malaysia diseru menghayati dan mengamalkan konsep rahmah dan ihsan dalam kehidupan seharian.Menurut Penaungnya Datuk Seri Dr Wan Azizah Wan Ismail, konsep rahmah dan ihsan dapat menunjukkan ukhuwah dalam kalangan rakyat Malaysia yang berbilang bangsa dan agama."Madani adalah salah satu daripada konsep rahmah, bukan saja kita dapat menimba ilmu dan menambahkan pendapatan, namun kita kongsikan bersama (konsep rahmah dan ihsan) seperti bagaimana kita melihat jiran kita atau persekitaran kita dan kita jaga sama-sama,"katanya.Beliau berkata demikian kepada pemberita selepas merasmikan Majlis Tazkirah dan Khatam al-Quran 'Kasih Puspanita 1444 Hijrah' di Putrajaya.Pada majlis itu, Dr Wan Azizah turut menyampaikan sumbangan kebajikan Rahmah Puspanita kepada 135 penerima terdiri daripada ahli Puspanita, ibu tunggal, Orang Kurang Upaya, wakil taska dan tadika Puspanita, pelajar maahad tahfiz serta wakil pertubuhan dan rumah kebajikan.Majlis yang disertai kira-kira 630 ahli Puspanita itu turut diserikan dengan pameran al-Quran terpanjang di dunia yang dibawa khas dari China melalui kolaborasi strategik Cheng Ho Multi Culture Education Trust.


3,333 keluarga asnaf di Kedah terima ayam segar sempena Aidilfitri

(FOTO IHSAN PEJABAT SETIAUSAHA KERAJAAN NEGERI KEDAH)

POKOK SENA, 11 April- 3,333 buah keluarga asnaf fakir dan miskin di lima daerah di Kedah iaitu daerah Kota Setar, Pokok Sena, Padang Terap, Kuala Muda dan Yan bakal menerima manfaat daripada Program Infaq Ayam Segar sempena Aidilfitri tahun 2023 oleh Lembaga Zakat Negeri Kedah (LZNK).Ia melibatkan peruntukkan keseluruhan berjumlah RM99,990.Setiausaha Kerajaan Negeri Kedah merangkap Pengerusi LZNK, Datuk Norizan Khazali berkata, semua penerima akan menerima sumbangan sebanyak dua ekor ayam segar bersaiz dalam anggaran 1.5 hingga 1.7 kilogram daripada LZNK.Beliau berkata, Program Infaq Ayam Segar Kepada Asnaf Fakir dan Miskin Sempena Hari Raya Aidilfitri telah menjadi program tahunan di dalam bulan Ramadan setiap tahun sejak dari tahun 2021.“Program ini telah membantu sedikit sebanyak meringankan beban para penerima dalam membuat persiapan menghadapi hari Raya Aidilfitri di samping dapat juga membuka ruang dan peluang kepada semua individu mahupun syarikat -korporat untuk turut serta menyumbang kepada program ini melalui portal rasmi 'AsnafCare',"katanya dalam kenyataan yang disiarkan menerusi laman Facebook rasmi Setiausaha Kerajaan Negeri Kedah, hari ini.

Terdahulu, beliau menghadiri Majlis Perasmian Program Infaq Ayam Segar Kepada Asnaf Fakir Dan Miskin Sempena Aidilfitri Tahun 2023 bertempat di Pejabat Zakat Daerah Pokok Sena.Hadir sama, Mufti Negeri Kedah, Datuk Syeikh Fadzil Awang; Ketua Hakim Syarie merangkap Ahli Lembaga Zakat Negeri Kedah, Datuk Syeikh Abd Rahman Abdullah; dan Ketua Pegawai Eksekutif, Lembaga Zakat Negeri Kedah, Datuk Syeikh Zakaria Othman. Pada tahun 2022, LZNK telah berjaya mencapai peningkatan jumlah hasil kutipan zakat sehingga RM9 juta menjadikan kutipan zakat keseluruhan sebanyak RM252 Juta.Daripada jumlah tersebut, LZNK telah berjaya mengagihkan sebanyak RM206.4 juta pada tahun 2022 melalui lebih 80 skim agihan zakat yang telah diwujudkan bagi memastikan kebajikan para asnaf terbela.


Lebih 950,000 jemaah di Masjidil Haram setiap hari sejak awal Ramadan

MAKKAH, 11 April- Masjidil Haram, masjid paling suci umat Islam yang terletak di tengah-tengah Kota Makkah, Arab Saudi, mencatat kedatangan lebih 950,000 pengunjung dan jemaah umrah dari serata dunia setiap hari sejak awal Ramadan, lapor Agensi Berita Arab Saudi (SPA).Menurut SPA, pengurusan Jabatan Tertinggi bagi Hal Ehwal Masjidil Haram dan Masjid Nabawi turut menyatakan kesiapsiagaannya untuk menerima pertambahan jumlah kedatangan jemaah dalam 10 hari terakhir Ramadan.“Jabatan akan menggerakkan semua sumber manusia dan peralatan operasinya bagi menjamin kelancaran ibadah umrah dan keselamatan jemaah”, kata jabatan itu seperti dipetik SPA.Tambahnya, operasi pembersihan dan pensterilan di Masjidil Haram melibatkan lebih 4,000 pekerja pembersihan sebanyak 10 kali setiap hari.Setiap proses pembersihan menggunakan lebih 80,000 liter (L) sabun cecair, 1,600L penyegar dan kira-kira 15,000L cecair pembasmi kuman.Lebih 70 pasukan lapangan juga digerakkan 24 jam setiap hari untuk menyahkuman setiap ruangan di Masjidil Haram dan halaman luarnya, menggunakan bahan mesra alam dan lebih 500 pembersih tangan automatik.

Pengagihan air Zamzam juga digandakan dengan lebih 200,000 botol diagihkan di halaman Tawaf (Mataf) menggunakan robot AI, tidak termasuk pengagihan secara beg silinder oleh lebih 1,400 pekerja dan puluhan tong statik setiap hari.Selain itu, lebih 8,000 kerusi roda biasa dan berkuasa elektrik disediakan untuk kegunaan jemaah umrah dan pengunjung warga emas dan Orang Kurang Upaya (OKU).Jabatan itu turut menekankan keperluan bagi jemaah dan pengunjung untuk mematuhi arahan semasa melaksanakan ibadah dan memberi kerjasama penuh kepada anggota keselamatan dan petugas bagi menjamin suasana keagamaan yang  tenang dan selamat. -BERNAMA


Bantuan Aidilfitri, RM200 setiap penerima

BACHANG, 11 April- Sejumlah RM348,000 diperuntukkan Kerajaan Negeri Melaka untuk bantuan perayaan Aidilfitri kepada 1,740 penerima, tahun ini.Dana diagih melalui Jabatan Kebajikan Masyarakat (JKM) menerusi Tabung Amanah Kebajikan Negeri Melaka.Exco Pembangunan Wanita, Keluarga dan Komuniti negeri, Datuk Kalsom Nordin berkata penerima terdiri daripada golongan B40 seperti ibu tunggal dan warga emas.Penerima bakal menerima RM200 sebagai persiapan menyambut Aidilfitri."Dan untuk pengetahuan, tahun inilah tahun pertama yang kita buka kepada penerima muslim untuk menerima sumbangan. Terima kasih kepada kerajaan negeri Melaka yang prihatin," katanya.

(Exco Pembangunan Wanita, Keluarga dan Komuniti Melaka, Datuk Kalsom Nordin)

Beliau ditemui selepas menyampaikan sumbangan Aidilfitri 2023 di JAPERUN Pengkalan Batu, di sini.


Niat merompak terbatal, 11 pendatang dicekup Maritim Malaysia

KOTA TINGGI, 11 April- 11 pendatang asing yang hendak masuk dan melakukan rompakan di perairan negara diberkas Agensi Penguatkuasaan Maritim Malaysia,  Maritim Malaysia Johor.Pemangku Pengarah Zon Maritim Tanjung Sedili, Komander Maritim, Mohd Najib Sam berkata, kedua-dua kejadian berlaku di Tanjung Setapa, Kota Tinggi masing-masing pada Isnin dan Selasa (semalam).Katanya, tangkapan pertama melibatkan lima lelaki yang hendak masuk ke negara ini melalui laluan tidak sah.Enam lagi diberkas semalam hasil aduan diterima nakhoda bot tunda yang memaklumkan barang muatan besi yang sedang dalam perjalanan ke Pulau Pinang dirompak.Semua yang ditahan berusia 23 hingga 51 tahun.Kes disiasat mengikut Akta Imigresen 1959/63, Akta Anti Pemerdagangan Orang, dan Penyeludupan Migran (ATIPSOM) 2007, Seksyen 380 dan Seksyen 445 Kanun Keseksaan.


Jelajah Ramadan Kedahfm meriah

ALOR SETAR, 11 April- Pelbagai aktiviti dijalankan oleh pelbagai pihak untuk mendekati masyarakat dan menyantuni golongan memerlukan.Ini bagi terus mengimarahkan bulan Ramadan yang penuh keberkatan.Antaranya, Jelajah Ramadan Kedahfm yang dilaksanakan di tiga buah masjid terpilih sekitar Alor Setar. Pengarah Jabatan Penyiaran Kedah, Sharimah Abu Bakar berkata sebanyak 77 naskah Al-Quran diagihkan kepada Masjid Nurul Ittifaq, Masjid Nur Fadilat Ibu Pejabat Polis Kedah IPK dan Masjid Al-Bulkhary."Program ini juga, kita telah pun membuat sumbangan 77 naskah Al-Quran sebagai simbolik Sambutan Hari RTM dan di majlis penutup Jelajah Ramadan hari ini juga RTM Kedah mengambil peluang membuat rakaman Kedahfm berselawat," katanya di sini.

(Pengarah Jabatan Penyiaran Kedah, Sharimah Abu Bakar)

Terdahulu, Sharimah menyempurnakan pelepasan konvoi 77 motosikal sempena dengan Hari RTM ke-77 dari Jabatan Penyiaran negeri ke Masjid Nurul Ittifaq.


Kes langgar basikal lajak: Kerani dibebas dan dilepaskan

PUTRAJAYA, 11 April- Mahkamah Rayuan melepas dan membebaskan kerani, Sam Ke Ting atas kesalahan memandu secara melulu sehingga menyebabkan kematian lapan remaja yang menunggang basikal lajak pada 2017.Panel tiga hakim diketuai Datuk Hadhariah Syed Ismail yang bersidang bersama Datuk Hashim Hamzah dan Datuk Azman Abdullah membuat keputusan sebulat suara sekali gus mengetepikan hukuman penjara enam tahun dan denda RM6,000 oleh Mahkamah Tinggi terhadap Ke Ting.“Ketika Mahkamah Tinggi mensabitkan perayu atas pertuduhan itu, hakim hanya memfokuskan pada pemandu tapi bukan kepada kumpulan lajak basikal itu. "Berlainan dengan Mahkamah Majistret yang membuat penilaian secara maksimum dengan memfokuskan semua sudut yang mana kemalangan ini mustahil dapat dielakkan," katanya.Pada 13 April tahun lalu, Mahkamah Tinggi Johor Bahru memerintahkan kerani itu dikenakan hukuman berkenaan atas kesalahan dilakukannya pada 2017.Hakim Datuk Abu Bakar Katar, turut memerintahkan responden, Sam, 27, menjalani hukuman penjara enam bulan lagi jika gagal membayar denda, selain hilang kelayakan memandu selama tiga tahun berkuat kuasa selepas selesai menjalani hukuman penjara.

(Sam Ke Ting (kiri) bersama barisan peguam yang mewakilinya untuk prosiding rayuan sabitan kesalahan serta hukuman penjara enam tahun dan denda kerana memandu secara melulu sehingga menyebabkan kematian lapan remaja yang menunggang basikal lajak/BERNAMA)

Sam, pada mulanya dibebaskan dan dilepaskan tanpa dipanggil membela diri oleh Mahkamah Majistret Johor Bahru pada 18 November 2019, atas pertuduhan memandu secara melulu sehingga menyebabkan kematian remaja yang menunggang basikal diubah suai, dikenali sebagai basikal lajak.Dia didakwa melakukan kesalahan itu di Jalan Lingkaran Dalam, Johor Bahru, Johor pada 3.20 pagi, 18 Feb 2017.  Sam berumur 22 tahun ketika kejadian.Terdahulu, Mahkamah Rayuan diberitahu bahawa sabitan terhadap Sam tidak boleh dikekalkan kerana pertuduhan yang dikenakan terhadapnya mempunyai kekurangan.Peguam Datuk Hisyam Teh Poh Teik yang mewakili wanita itu berhujah bahawa terdapat penggandaan pertuduhan kerana pendakwa raya telah memasukkan dua kesalahan berbeza dalam pertuduhan iaitu memandu secara melulu dan memandu secara berbahaya.Peguam itu berkata berlaku prejudis terhadap anak guamnya kerana terdapat "kegagalan keadilan" kerana dia telah disabitkan dengan pertuduhan yang tidak diiktiraf dalam undang-undang.Lapan remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.


JPJ teliti keperluan sumber manusia, operasi di sempadan Malaysia- Indonesia

KUALA LUMPUR, 11 April-Jabatan Pengangkutan Jalan (JPJ) sedang meneliti keperluan sumber manusia dan operasi kementerian terbabit melibatkan sempadan di Sabah, Sarawak, dan Indonesia.Timbalan Menterinya, Datuk Hasbi Habibollah berkata tindakan tersebut adalah sebagai kesiapsiagaan menerima jumlah kemasukan kenderaan yang tinggi dari Indonesia susulan pemindahan ibu negara baharu Republik ke Kalimantan Timur."Perancangan pembangunan Nusantara telah diambil maklum. JPJ akan ramcang keperluan di peringkat operasi dan sumber manusia bagi tujuan kemasukan kereta pendaftaran Indonesia ke Sarawak dan Sabah",katanya ketika menjawab pertanyaan Senator Datuk Paul Igai ketika sesi penggulungan di Parlimen.Selain itu, Datuk Hasbi Habibollah turut memaklumkan, dalam merangka peraturan membabitkan dua negara, beliau berkata, konsep timbal balas dan keseragaman peraturan ditekankan.Namun, aspek kedaulatan, kepentingan dan keperluan negara akan tetap diutamakan."Selepas itu, semua peraturan ditetapkan akan dimaklumkan kepada negara lain. Sebarang perkara berbangkit akan dibincangkan antara kedua -dua belah pihak berdasarkan prinsip kerjasama", katanya lagi.


KPM umum cuti tambahan 19 April

PUTRAJAYA, 11 April- Kementerian Pendidikan (KPM) mengumumkan 19 April ini sebagai cuti tambahan persekolahan, bersempena Aidilfitri.Menurut Menterinya, Fadhlina Sidek cuti tambahan itu bertujuan memudahkan urusan guru dan ibu bapa yang bertugas di negeri lain untuk pulang ke kampung masing-masing bagi membuat persiapan menyambut perayaan terbabit."Berita gembira yang saya ingin umumkan bahawa dengan ini 19 April, KPM mengumumkan cuti khas untuk semua warga KPM."Kita mengambil kira semua pandangan dan untuk kesejahteraan masing-masing khususnya guru-guru dan warga KPM mengurus perjalanan pulang ke kampung," katanya.

Beliau berkata demikian kepada pemberita selepas menghadiri Forum Integriti dan Ikrar Bebas Rasuah KPM 2023, di sini hari ini.Keputusan STAM Tahun 2022 diumum 18 AprilDalam pada itu, Fadhlina turut mengumumkan keputusan peperiksaan Sijil Tinggi Agama Malaysia (STAM) Tahun 2022 akan dikeluarkan, 18 April ini.Calon boleh memperoleh keputusan tersebut dari sekolah masing-masing bermula pukul 10.00 pagi.Bagi calon persendirian, keputusan peperiksaan akan dihantar melalui pos atau calon boleh menghubungi Jabatan Pendidikan negeri tempat mereka mendaftar.Terdahulu, seramai 4,634 orang calon menduduki peperiksaan STAM Tahun 2022 di 134 buah pusat peperiksaan di seluruh negara.


Sistem VEP akan diperluas kepada sempadan Malaysia-Thailand-Indonesia dan Brunei

KUALA LUMPUR,11 April-Pelaksanaan Sistem Permit Kemasukan Kenderaan (VEP) akan diperluas ke sempadan darat Malaysia dengan tiga lagi negara jiran iaitu Thailand, Indonesia dan Brunei.Timbalan Menteri Pengangkutan Jalan,Datuk Hasbi Habibollah berkata Ini bagi memudahkan pemantauan pergerakan dibuat sepanjang kenderaan dari negara-negara itu berada di Malaysia." Peraturan ini akan dikuatkuasakan dengan guna sistem caj jalan dan permit kemasukan kenderaan motor asing yang sudah dipasang di dua pintu masuk Malaysia-Singapura", katanya di Parlimen.Sistem VEP mula dilaksana pada Jun 2016, membabitkan sempadan Malaysia dengan Singapura.

Minggu lalu, Menteri Pengangkutan, Anthony Loke, pada sesi penggulungan perbahasan Rang Undang-Undang (RUU) Pengangkutan Awam Darat (Pindaan) 2023 di Dewan Rakyat mengumumkan Kenderaan persendirian milik warga asing yang dipandu di Malaysia, bakal dikenakan caj permit masuk kenderaan (VEP).

Beliau berkata, pelaksanaan caj VEP itu akan dibuat secara berperingkat dan bakal dimulakan di sempadan Malaysia-Singapura, diikuti dengan kawasan perbatasan Malaysia-Thailand.

(Timbalan Menteri Pengangkutan, Datuk Hasbi Habibollah)


Kelab Media Mutiara singgah sahur dengan pasukan keselamatan

GEORGE TOWN, 11 April- Kelab Media Mutiara Pulau Pinang menggerakkan Program Singgah Sahur, sebagai menghargai khidmat pasukan keselamatan yang berkhidmat 24 jam untuk masyarakat.Pengarah program, Selwam Arjunan berkata pihaknya dengan kerjasama Nashmir Holdings singgah menyampaikan juadah sahur di IPD Timur Laut, Balai Bomba Jalan Perak dan Pejabat Pertahanan Awam Pulau Pinang."Tahun ini kita mengambil peluang untuk meraikan semula Program Singgah Sahur dan kita mendekati pasukan bomba, polis dan APM untuk memberikan juadah sahur dan kita menghargai peranan mereka bekerja 24 jam sehari," katanya di sini.

(Kelab Media Mutiara menyampaikan juadah sahur di IPD Timur Laut)

Acara tahunan Kelab Media itu juga menjadi landasan mengeratkan lagi hubungan antara agensi media di negeri itu."Kelab Media Mutiara Pulau Pinang begitu aktif, bukan sahaja mengeluarkan berita-berita sensasi mengikut keadaan semasa tetapi juga menjalankan Tanggungjawab Sosial Korporat (CSR) yang mana dapat mengeratkan hubungan antara agensi kerajaan dan pihak media."Pada saya ini amat penting kerana kita dapat menyalurkan maklumat secara terus," menurut Pengarah Bomba Pulau Pinang, Saadon Mokhtar.


Kelindan maut, pemandu cedera lori terbabas

BENTONG, 11 April- Seorang kelindan lori maut, manakala pemandu cedera parah apabila lori dinaiki mereka terbabas sebelum terbalik di Lebuh Raya Kuala Lumpur-Karak, dekat Bukit Tinggi, Bentong, kira-kira pukul 3.31 pagi tadi. Mangsa, R. Sugumaran, 45, beralamat di Kampung Jawa, Klang Selangor disahkan meninggal dunia di lokasi kejadian.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata sebaik menerima laporan, sebuah jentera bersama lapan pegawai dan anggota dari Balai Bomba dan Penyelamat Bentong digerakkan ke lokasi kejadian.Operasi turut dibantu pasukan bomba sukarela Janda Baik.

(Keadaan lori yang terbabas di Lebuh Raya Kuala Lumpur-Karak, dekat Bukit Tinggi, Bentong/Foto JBPM)

Lori berkenaan dilapor terbabas dan melanggar penghadang konkrit menyebabkan kedua-dua mangsa tersepit di bahagian kepala lori yang remuk.Zulfadli turut memaklumkan operasi menyelamat dan mengeluarkan mangsa dilakukan dengan peralatan khas."Mayat mangsa diserahkan kepada pihak polis dan pemandu yang cedera dihantar ke Hospital Bentong untuk rawatan lanjut," katanya menerusi kenyataan pada Selasa.


Anggota tentera hilang ketika operasi di Hutan Simpan Belum

IPOH, 11 April- Seorang anggota tentera dilaporkan hilang ketika menjalankan tugas operasi di kawasan pedalaman Hutan Simpan Belum, dekat Gerik, Jumaat lalu.Ketua Polis Perak, Datuk Seri Mohd Yusri Hassan Basri, berkata anggota berusia 33 tahun itu dari Batalion ke-25 Rejimen Askar Melayu Diraja (RAMD) Kem Sri Bentong, Pahang.Katanya, pihaknya menerima laporan kehilangan anggota berpangkat Koperal itu jam 12.50 tengah malam kelmarin.

(Ketua Polis Perak, Datuk Seri Mohd Yusri Hassan Basri/BERNAMA)

Beliau berkata, operasi mencari dan menyelamat (SAR) dijalankan Angkatan Tentera Malaysia (ATM) sejak hari pertama kehilangan dan sehingga kini anggota itu belum ditemui."Hasil siasatan awal polis mendapati kehilangan berlaku Jumaat lalu pada jam 5 petang semasa mangsa bersama lima anggota lain menjalankan operasi di kawasan penugasan," katanya. -BERNAMA


Asrama pekerja tidak kondusif, JTKSM selamatkan 226 pekerja asing

NILAI, 11 April - Seramai 226 pekerja asing majoriti warga Bangladesh diselamatkan dari sebuah blok bangunan kedai di Nilai yang dijadikan asrama pekerja.Asrama berkenaan didapati tidak mematuhi Akta Standard Minimum Perumahan, Penginapan dan Kemudahan Pekerja (Akta 446).Menteri Sumber Manusia, V. Sivakumar berkata operasi dijalankan Jabatan Tenaga Kerja Semenanjung Malaysia (JTKSM) itu susulan laporan diterima dari pihak kedutaan Bangladesh berkenaan perkara tersebut.Beliau berkata, tempat penginapan itu didapati telah melanggar Seksyen 24D Akta 446; majikan telah menempatkan setiap tingkat yang mempunyai satu bilik dengan 60 orang di dalamnya.

"Sesiapa sahaja yang membawa masuk pekerja pastikan mereka betul-betul bekerja di sini, jangan saja-saja bawa mereka ke sini. Saya tidak faham, kenapa pekerja-pekerja ini boleh dibawa ke negara ini, setelah membayar liabiliti dan sebagainya, tapi sampai ke sini tmereka tiada pekerjaan."Saya bagi amaran keras, kepada semua majikan yang berbuat sedimikian, pihak kementerian sumber manusia akan mengambil tindakan tegas dan tidak berkompromi tentang hal ini," katanya pada sidang akhbar selepas operasi berkenaan yang diadakan di Jalan BBN 1/7E, Bandar Baru Nilai, di sini, pada Isnin.Tambah Sivakumar, sebanyak empat kertas siasatan akan dibuka bawah Seksyen 24D Akta 446 dan jika disabitkan kesalahan boleh didenda tidak melebihi RM50,000 atau boleh dipenjara tidak melebihi setahun atau kedua-duanya sekali.


Datuk Mohd. Amran dilantik Ketua Hakim Syarie baharu

PUTRAJAYA, 11 April-Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar mengumumkan pelantikan Datuk Mohd. Amran Mat Zain sebagai Ketua Pengarah merangkap Ketua Hakim Syarie Jabatan Kehakiman Syariah Malaysia (JKSM), berkuat kuasa hari ini.

Jawatan tersebut disandang oleh beliau sebelum dilantik sebagai menteri kabinet selepas Pilihanraya Umum (PRU) ke-15. "Beliau hampir 29 tahun berkhidmat dalam Jabatan Kehakiman Malaysia dan saya percaya beliau akan meneruskan kecemerlangan Jabatan Kehakiman Syariah Malaysia, memimpin dan membawa seluruh pegawai syariah ke arah kecemerlangan dan memartabatkan insitusi perundangan kehakiman", katanya ketika merasmikan Majlis Iftar Jama'ie Bersama Anak Anak Yatim sekali gus mengumumkan pelantikan Ketua Hakim Syarie baharu di sini.Tambahnya lagi, sebelum ini Datuk Mohd Amran Mat Zain juga telah berkhidmat sebagai Hakim Mahkamah Rayuan di JKSM sebagai jawatan terakhir beliau, selain pernah bertugas sebagai Ketua Hakim Syarie di Mahkamah Syariah Wilayah Persekutuan.

(Menteri di Jabatan Perdana Menteri (Hal Ehwal Agama), Datuk Dr. Mohd Naim Mokhtar/FOTO RTM)


Tempoh proses permit ekspatriat dipendekkan kepada lima hari bermula Jun ini

PUTRAJAYA, 10 April - Proses permohonan permit ekspatriat dipendekkan kepada lima berbanding tempoh semasa 87 hari bermula Jun ini.Menteri Ekonomi, Rafizi Ramli berkata keputusan itu melibatkan permohonan baharu dan pembaharuan."Keputusan dalam dua peringkat yang ada banyak jawatankuasa dan digabungkan kepada satu sistem sekali gus dan sebenarnya itu yang memotong daripada 87 hari kepada lima hari sahaja."Beliau berkata demikian selepas mempengerusikan mesyuarat Pasukan Petugas Khas Pemudahcara Perniagaan (PEMUDAH), di sini, petang tadi. Pasukan itu menyasarkan untuk memendekkan proses berkenaan bagi mengatasi halangan dan birokrasi untuk pelabur yang masuk ke Malaysia.

(Menteri Ekonomi, Rafizi Ramli bercakap pada Sidang Media Pasca Mesyuarat Platform Pasukan Petugas Khas Pemudahcara Perniagaan (PEMUDAH) di Bangunan Perdana Putra hari ini/ Foto BERNAMA)

Ia terbahagi kepada dua kumpulan besar iaitu kumpulan mempunyai rekod yang baik dan menunjukkan pematuhan baik sekali gus mempunyai rekod penggajian pekerja asing yang lama.Mesyuarat PEMUDAH juga bersetuju memendekkan dan menyeragamkan tempoh permohonan kebenaran merancang yang diuruskan oleh pihak berkuasa tempatan (PBT).Sementara itu, kerajaan juga bakal melaksanakan projek rintis yang dikenali sebagai Akademi Dalam Industri pada Jun ini.Program berkenaan memberi tumpuan dalam pelbagai bidang untuk melatih pekerja berkemahiran dan sebagai permulaannya, 10 syarikat besar dijangka akan terlibat dalam projek rintis tersebut.Sejumlah 100,000 tenaga pekerja berkemahiran dianggarkan akan terlibat dalam program bertaraf nasional itu.


Usaha noktah miskin tegar terus digerakkan- PM

MANJOI, 10 April- Perdana Menteri, Datuk Seri Anwar Ibrahim mahu usaha menoktahkan miskin tegar di negara ini terus digerakkan.Anwar berkata kerjasama dengan Kerajaan Negeri perlu dipertingkatkan bagi memastikan perkara itu dapat ditamatkan menjelang hujung tahun ini."Saya tidak mahu ada keluarga yang tidak disantuni. Dalam hal ini pegawai daerah mesti bertanggungjawab akan hal ini. Saya akan memberi peringatan keras sekiranya isu ini timbul," katanya kepada pemberita di sini.Terdahulu, Anwar melancarkan program “Semarak Tambun Cinta Al-Quran” sebelum berbuka puasa di Masjid Al-Ittihadiah, di sini.


Rompak kekayaan negara, kerajaan tidak tolak ansur- PM

MANJOI, 10 April- Kerajaan tidak akan bertolak ansur dengan mana-mana individu yang merompak kekayaan negara demi kepentingan sendiri.Perdana Menteri, Datuk Seri Anwar Ibrahim berkata kerajaan kini sedang dalam usaha membersihkan negara dan menyelamatkan bangsa."Itu tekad saya, susah senang saya hadapi. Kalau nak jatuhkan kerana saya lawan rasuah, silakan, tetapi saya tidak akan bertolak ansur daripada membersihkan negara ini. Saya juga akan menyelamatkan bangsa dan negara kita daripada orang yang merompak kekayaan negara. "Saya telah mengarahkan Suruhanjaya Pencegahan Rasuah Malaysia (SPRM) mengambil tindakan kepada sesiapa yang melakukan rasuah," katanya kepada pemberita di sini.Dalam pada itu, mengulas mengenai kes mahkamah bekas Menteri Besar Perlis, Datuk Seri Azlan Man, Anwar berkata beliau tidak terlibat dengan kes tersebut.


'World Quran Hour', platform penghayatan al-Quran dan Sunnah

PUTRAJAYA, 10 April- Program 'World Quran Hour' mampu menjadi platform terbaik dalam memartabatkan Al Quran.

Menteri di Jabatan Perdana Menteri (Hal Ehwal Agama) Datuk Seri Dr Mohd Na'im Mokhtar berkata, ia antara program pemantapan Al-Quran dan Sunnah bagi meningkatkan kefahaman serta penghayatan ajaran Islam yang sebenar.

(Menteri di Jabatan Perdana Menteri (Hal Ehwal Agama) Datuk Seri Dr Mohd Na'im Mokhtar)

"Program sebegini untuk menambah penghayatan, pemahaman kepada kedua-dua sumber yang penting ini. Maka, sama ada di pihak Jabatan Perdana Menteri Hal Ehwal Agama dan agensi-agensi kita ini perlu merancakkan lagi program yang melibatkan al-Quran dan juga sunnah nabi dengan harapan masyarakat kita akan lebih dekat dengan kedua-dua sumber yang sangat penting dalam kehidupan kita sebagai orang Islam yang beriman", katanya.Beliau ditemui media dalam Program Sesi Temu bual sempena World Quran Hour di Putrajaya hari ini.Dalam pada itu, beliau turut menasihatkan agar umat Islam sentiasa berhati-hati, dan mendapatkan sumber rujukan yang diiktiraf agar tidak terpengaruh dengan aliran terpesong serta menyeleweng.Ia berikutan wujudnya pelbagai fahaman dan aliran yang mencetuskan kekeliruan di kalangan umat Islam di negara ketika ini.


Pemandu bas pandu secara berbahaya, potong garisan berkembar ditahan

BATU PAHAT, 10 April - Seorang pemandu bas berusia 59 tahun ditahan polis selepas dipercayai memandu dalam keadaan berbahaya dan memotong garisan berkembar di Jalan Yong Peng - Chaah, Johor semalam.Berdasarkan video yang tular di Facebook Dash Cam Owner Malaysia, pemandu tersebut turut memasuki laluan di arah bertentangan.Ketua Polis Daerah Batu Pahat, Asisten Komisioner Ismail Dollah berkata kejadian tersebut berlaku kira-kira pukul 10 pagi, Sabtu lalu.

(Tangkap layar video yang tular di Facebook Dash Cam Owner Malaysia di mana seorang pemandu bas memandu dalam keadaan berbahaya dan memotong garisan berkembar di Jalan Yong Peng-Chaah, Johor semalam)

Suspek tampil ke IPD Batu Pahat dan turut mengaku melakukan perbuatan tersebut semasa dalam perjalanan dari Terminal Bas Larkin ke Terminal Bas Segamat bersama seorang penumpang.Suspek ditahan bersama bas yang dipandu ketika kejadian.Kes disiasat mengikut Seksyen 42 (1) Akta Pengangkutan Jalan 1987 (Pindaan 2020) dan kaedah-kaedah lalu lintas 012(03) - LNI67/59 kerana kesalahan memotong di garisan berkembar.


FAMA, Bank Rakyat sumbang 4,000 kit kebajikan untuk golongan asnaf

SELAYANG, 10 April- Sebanyak 4,000 kit kebajikan di sumbangkan untuk 4,000 golongan asnaf yang memerlukan oleh Lembaga Pemasaran Pertanian Persekutuan (FAMA)  dengan kerjasama Bank Rakyat hari ini. Menurut Pemangku Ketua Pengarah FAMA, Abdul Rashid Bahri, melalui kerjasama bank Rakyat ini merupakan tahun kedua dalam Program Jelajah Ramadan FAMA.Sumbangan dalam bentuk kit kebajikan makanan tesebut berjumlah RM600,000.00.

(Pemangku Ketua Pengarah FAMA, Abdul Rashid Bahri)

"Kita telah menyasarkan 29 lokasi di seluruh negara kita menyumbangkan kit tersebut. Setakat ini, kita sudah lebih daripada separuhla kita telah menyampaikan sumbangan tersebut dan akan disambung sehingga sebelum berakhir Ramadan", katanya.Beliau berkata demikian selepas majlis pelancaran Program Jelajah Ramadan FAMA disini.FAMA turut berterima kasih atas kerjasama strategik dengan Bank Rakyat dan berharap agar berterusan untuk tahun-tahun hadapan bagi membantu golongan yang memerlukan ini.Sementara itu, beliau memaklumkan bahawa program Jualan Khas Syawal Mdani oleh FAMA akan dirasmikan di pasar tani FAMA di Kelana Jaya oleh Menteri Pertanian dan Keterjaminan Makanan, Datuk Seri Mohamad Sabu pada Sabtu ini.Beliau berkata program tersebut yang turut diadakan secara serentak di 103 lokasi pasar tani seluruh negara akan memberi fokus kepada jualan barangan keperluan persiapan menjelang Hari Raya Aidilfitri seperti daging, ayam, sayur-sayuran dan barangan lain yang berkaitan.


Niaga hadapan FBM KLCI ditutup tinggi

KUALA LUMPUR, 10 April- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini.Pada penutup dagangan, kontrak April 2023 melonjak 2.5 mata kepada 1,428.0, Mei 2023 dan Jun 2023 masing-masing meningkat tiga mata kepada 1,429.0 dan 1,430.0, dan September 2023 meningkat dua mata kepada 1,420.0.Jumlah dagangan meningkat kepada 3,932 lot daripada 3,579 lot pada Jumaat lepas, manakala kepentingan terbuka meningkat kepada 32,962 kontrak daripada 32,498 kontrak sebelumnya.Pada pukul 5.00 petang, petunjuk pasaran FBM KLCI meningkat 1.09 mata kepada 1,428.13 daripada 1,427.04 ketika ditutup pada Jumaat lepas. - BERNAMA


Al-Sultan Abdullah imbau kenangan semasa kecil di Istana Mangga Tunggal

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah mengimbau kenangan ketika melawat tempatkelahirannya di Istana Mangga Tunggal/ Foto BERNAMA)

PEKAN, 10 April - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah gembira apabila dapat melangkah sekali lagi dan meluangkan masa lebih setengah jam melawat Istana Mangga Tunggal di Pekan,Pahang yang merupakan tempat baginda diputerakan hampir 64 tahun yang lepas.Seri Paduka ditemani Raja Permaisuri Agong Tunku Azizah Aminah Maimunah Iskandariah dan anakanda Tengku Panglima Raja Kolonel Tengku Amir Nasser Ibrahim Shah.Al-Sultan Abdullah yang juga Sultan Pahang ketika bertitah menzahirkan harapan agar istana berkenaan dapat dijadikan galeri dan dibuka kepada orang awam untuk melihat sendiri tempat Seri Paduka dibesarkan bersama kekanda dan adinda baginda.Istana yang namanya diambil sempena peristiwa sepohon pokok mangga yang berbuah hanya sebiji pada setiap kali musim buah di kawasan istana tersebut, turut memaparkan pelbagai koleksi potret Seri Paduka bersama keluarga selain masih menempatkan beberapa perabot asal dan barangan antik.Istana tersebut dibina oleh seorang tukang Melayu yang mahir dan sering membina istana raja pada zaman dahulu, Awang Mat Ali."Saya harap dapat dibuka galeri lah, galeri saya, kalau tak ada orang jaga tak orang tengok ini sayang juga, Alhamdulillah nampak elok sedikit," titah baginda ketika melawat istana berkenaan selepas mengurniakan sumbangan kepada golongan asnaf dan miskin yang mendiami Tanah Kesultanan Pekan, di sini, hari ini.Ketika kunjungan berkenaan, Seri Paduka membawa pengamal media melihat sendiri kamar baginda diputerakan pada tanggal 30 Julai 1959, selain menceritakan kenangan baginda bersama Almarhum Paduka Ayahanda Sultan Ahmad Shah dan Almarhum Tengku Ampuan Afzan Tengku Muhammad ketika berada di ruang santap dan dapur.

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah bergambar kenangan ketika melawat tempat kelahirannya di Istana Mangga Tunggal/ Foto BERNAMA)

Baginda merupakan cahaya mata keempat dan putera sulung kepada Almarhum Sultan Ahmad Shah dan Almarhum Tengku Ampuan Afzan.Selain itu, Seri Paduka juga berkongsi kisah zaman kanak-kanak baginda yang sering bermain bola bersama rakan sekolah termasuk peristiwa yang Al-Sultan Abdullah terjatuh pokok sehingga mengalami patah tangan."Oh kenangan dengan budak budak sekolah sayalah, rakan rakan sekolah saya main bola ini, hujan ribut semua main, lepas main bola kita panjat pokok rambutan semua ini, (soalan wartawan, pokok mana yang jatuh patah tangan?), dah tak ada dah," titah baginda.Malah, Seri Paduka juga secara santai menceritakan pengalaman ngeri dan 'gangguan' yang dialami oleh petugas dan kekanda baginda ketika menetap di istana itu dahulu.  Al-Sultan Abdullah dan Tunku Azizah turut kelihatan merakam gambar di istana berkenaan sebagai kenangan.Istana Mangga Tunggal dibina pada 1934, pada awalnya didiami oleh Tengku Panglima Perang iaitu ayahanda kepada Almarhum Tengku Ampuan Afzan yang ketika itu menjawat jawatan sebagai Menteri Besar Pahang yang pertama.Istana yang kini berusia hampir 90 tahun itu juga merupakan tempat bersemayam Almarhum Sultan Ahmad Shah sebelum baginda bersemayam di Istana Abu Bakar.


Bot bocor, nasib 400 pendatang masih tidak diketahui

MALTA,10 April- Sebuah bot yang membawa sekurang-kurangnya 400 pendatang dari Tobruk, Libya bocor dan dimasuki air.Bot berkenaan hanyut antara perairan Greece dan Malta.Menurut sebuah badan bukan kerajaan (NGO) Jerman, bot berkenaan ditemui berhampiran dua kapal dagang."Pihak berkuasa Malta mengarahkan kapal dagang terbabit tidak melakukan sebarang misi penyelamatan."Terdapat penumpang panik dan beberapa orang lagi memerlukan rawatan perubatan."Kapten telah melarikan diri dan tiada individu yang boleh mengendalikan bot terbabit."Dek bawah bot tersebut dipenuhi air," katanya menerusi kenyataan.Bot terbabit kini berada di perairan Malta.Katanya, pihak berkuasa Malta tidak dapat dihubungi untuk memberikan sebarang penjelasan mengenai arahan tersebut.Setakat ini, pihak berkuasa belum melancarkan sebarang misi menyelamat terhadap bot berkenaan.- REUTERS


SPNB yakin projek sakit di Cyberjaya dapat disiapkan menjelang September

CYBERJAYA, 10 April - Syarikat Perumahan Negara Berhad (SPNB) menzahirkan keyakinan projek Aspire Residence di Cyberjaya yang dikategorikan sebagai projek sakit dapat disiapkan dan diserahkan kepada pembeli menjelang bulan September ini.Pengerusinya, Datuk Husam Musa berkata ketika ini projek tersebut telah mencapai sebanyak 93 peratus kemajuan melibatkan tiga blok dan 1,168 unit kediaman. Menurut beliau, projek tersebut telah diambil alih oleh kontraktor baharu bermula Mei tahun lalu bagi memastikan kelancaran dan disiapkan mengikut masa yang ditetapkan.

(Pengerusi Syarikat Perumahan Negara Berhad (SPNB), Datuk Husam Musa)

"Kita telah dapat menyiapkan dalam tempoh lebih kurang 11 bulan, 30 peratus peningkatan, dari asalnya lebih kurang 60 peratus, sekarang sebahagian rumah ini dah, blok 1 dah 95 peratus, blok 2 sebanyak 93 peratus, blok 3 sebanyak 90 peratus," kata beliau ketika ditemui media di tapak kediaman tersebut, di sini.Selain daripada status kemajuan kerja pembinaan, jumlah pekerja termasuk pekerja asing yang mencukupi turut membantu kelancaran operasi. Ketika ini terdapat lebih 500 unit yang masih belum dijual dan SPNB menawarkan harga istimewa bermula RM300,000 bagi rumah berkeluasan 900 kaki persegi.


JKPK KSJ syor tambah baik akta sedia ada tangani penipuan dalam talian

KUALA LUMPUR, 10 April- Jawatankuasa Pilihan Khas Kesejahteraan Rakyat (JKPK KSJ), Majlis Dewan Negara mengesyorkan penambahbaikan dalam akta-akta sedia ada bagi menangani masalah penipuan dalam talian yang semakin berleluasa.Pengerusi jawatankuasa tersebut, Senator Datuk Sri Dr Mohamad Ali Mohamad memaklumkan kerugian disebabkan jenayah siber mencecah hampir RM500 juta setiap tahun.

(Pengerusi jawatankuasa berkenaan Senator Datuk Seri Mohamad Ali Mohamad)

"Mengesyorkan pihak Kerajaan supaya menambah baik akta-akta sedia ada seperti Kanun Keseksaan, Kanun Prosedur Jenayah (CPC), Akta Perkhidmatan Kewangan 2013, Akta Keterangan 1950, Akta Jenayah Komputer 1997 dan Akta Suruhanjaya Komunikasi dan Multimedia Malaysia 1998."Mengkaji keperluan untuk mewujudkan akta baharu supaya hukuman yang lebih berat dapat dikenakan ke atas penjenayah 'scammer'", katanya pada sidang media di bangunan Parlimen.Beliau berkata jawatankuasa itu turut mengesyorkan agar pihak Kementerian seperti Kementerian Dalam Negeri, Kementerian Komunikasi dan Digital serta Kementerian Perdagangan Dalam Negeri dan Kos Sara Hidup memperkukuhkan kerjasama dalam menyelaras perlaksanaan undang-undang untuk membanteras kegiatan jenayah tersebut.


KWSP terima lebih 30,000 permohonan awal Pengeluaran Bersyarat FSA2

KUALA LUMPUR, 10 April- Lebih 30,000 permohonan awal Pengeluaran Bersyarat diterima bagi Fasiliti Sokongan Akaun Dua (FSA2) Kumpulan Wang Simpanan Pekerja (KWSP) setakat semalam.

Ketua Pegawai Operasi KWSP, Sazaliza Zainuddin berkata, secara keseluruhan dianggarkan sebanyak 4.1 juta ahli layak memohon FSA2, berdasarkan baki melebihi RM3,000.00 dalam Akaun 2.Permohonan awal Pengeluaran Bersyarat Umur 50 Tahun atau 55 Tahun membolehkan ahli mengambil kira simpanan dalam Akaun 2 untuk mendapatkan pembiayaan peribadi daripada institusi perbankan.

(Ketua Pegawai Operasi KWSP, Sazaliza Zainuddin)

"Jumlah permohonan yang diterima adalah sekitar 38,000, tetapi masih lagi bergantung kepada penilaian oleh pihak bank berkenaan kelayakan. Yang telah memohon lebih kurang 38,000", katanya kepada RTM.Mengulas sama ada jumlah tersebut akan meningkat dalam tempoh terdekat, ujarnya sukar untuk membuat sebarang jangkaan buat masa ini.Bagaimanapun, ia turut bergantung kepada tahap pemahaman ahli terutamanya berkaitan kelayakan, peraturan serta implikasi yang perlu dihadapi sekiranya tidak memenuhi terma dan syarat ditetapkan pihak perbankan.Ahli yang masih tidak jelas mengenai FSA2, boleh mendapatkan penerangan lanjut di cawangan KWSP terdekat atau merujuk soalan-soalan lazim di portal FSA2.


Empat remaja bawah umur antara dikompaun hisap rokok di SSI

ISKANDAR PUTERI, 10 April- Jabatan Kesihatan Negeri Johor (JKNJ) mengeluarkan enam notis kompaun atas kesalahan, menghisap rokok dan rokok elektronik (vape) di Stadium Sultan Ibrahim, Iskandar Puteri, Johor, malam semalam.Pengarah Kesihatan Johor, Datuk Dr Aman Rabu memaklumkan,  penguatkuasaan tersebut dijalankan semasa perlawanan JDT menentang Kedah Darul Aman FC.Ia melibatkan nilai kompaun RM700.Empat remaja bawah 18 tahun, antara yang dikompaun kerana merokok di perkarangan stadium, termasuk di tempat duduk penonton.Stadium diwartakan sebagai kawasan larangan merokok, dan tindakan diambil mengikut Peraturan 11(1), dan Peraturan 13(1) Peraturan- Peraturan Kawalan Hasil Tembakau 2004 pindaan 2008.Sepanjang tahun lalu, sebanyak 9,135 notis kesalahan berkaitan merokok dikeluarkan, membabitkan jumlah kompaun RM2.28 juta.Daripada jumlah tersebut, tujuh ribu 304 notis melibatkan kes merokok di kawasan larangan, 744 notis merokok dibawah umur, 405 notis gagal mempamerkan tanda larangan merokok dan 182 notis menjual rokok bawah harga minimum.


Budak rentung: Api marak dengan cepat punca mangsa terperangkap

(Ketua Polis Daerah Timur Laut ACP Soffian Santong/BERNAMA)

GEORGE TOWN, 10 April- Kanak-kanak perempuan yang rentung dalam kebakaran rumahnya di Kampung Pisang, Jalan Paya Terubong di sini, malam tadi dipercayai tidak sempat menyelamatkan diri kerana faktor api yang marak terlalu cepat.Ketua Polis Daerah Timur Laut ACP Soffian Santong berkata mayat mangsa, G. Sri Laavanya, 7, ditemukan terbaring di bahagian belakang katil di dalam bilik bapanya dalam keadaan rentung dipercayai cuba bersembunyi untuk menyelamatkan diri di situ."Kebakaran itu melibatkan tiga buah rumah sewa di situ termasuk kediaman mangsa, kanak-kanak tersebut tinggal bersama bapa dan datuk serta neneknya manakala ibunya telah lama meninggal dunia."Semasa kejadian bapanya tiada di rumah dan hanya terdapat datuk serta neneknya, ketika kebakaran itu mereka berdua (nenek dan datuk) telah lari keluar untuk menyelamatkan diri dan tidak sempat mencarinya kerana api sedang marak."Menurut mereka, selalunya kanak-kanak itu tidur di biliknya sendiri namun semalam mangsa tidur di bilik bapanya menyebabkan mereka gagal mencarinya untuk dibawa keluar bersama," katanya di sini.Dalam kejadian itu, pihak bomba menerima panggilan kecemasan pada 11.19 malam tadi.

(Kanak-kanak perempuan yang rentung dalam kebakaran rumahnya di Kampung Pisang, Jalan Paya Terubong di sini, malam tadi dipercayai tidak sempat menyelamatkan diri kerana faktor api yang marak terlalu cepat/FOTO JBPM)

Soffian berkata nenek mangsa mengalami kecederaan ringan iaitu melecur di tangan kanan dan dia telah mendapatkan rawatan awal di Hospital Pulau Pinang (HPP).Katanya rumah yang dihuni mangsa bersama ahli keluarganya itu mempunyai tiga bilik dan mereka dipercayai menyewanya dengan harga RM100 sebulan.''Dua lagi rumah turut disewa dengan tiga penghuni di setiap rumah, ketiga-tiganya terbakar dalam kebakaran tersebut dengan rumah mangsa paling teruk iaitu lebih 80 peratus. Api dikatakan berpunca daripada rumah yang dihuni keluarga mangsa,'' katanya.Beliau berkata mayat kanak-kanak perempuan yang merupakan anak tunggal itu selesai dibedah siasat di HPP kira-kira 12 tengah hari tadi sebelum dituntut ahli keluarganya.Menurut Soffian punca sebenar kebakaran tersebut masih disiasat pihak berkuasa.Sementara itu, tinjauan di Jabatan Forensik HPP mendapati ramai ahli keluarga kanak-kanak tersebut sedang menunggu dan mereka enggan ditemu bual kerana terlalu sedih dengan kejadian yang menimpa mangsa yang disifatkan anak yang baik dan manja. -BERNAMA